text:
KRALENDIJK – Djaluna 17 di febrüari 2020 ta un fecha históriko den eksistensia di sindikalismo na Boneiru. Pa promé biaha den historia a firma un akuerdo tripartit entre Gobierno di Boneiru, Kámara di Komersio/Asosashon di dunadónan di trabou i USIBO den representashon di e klase trahadó. Ku esaki a kumpli ku un di e metanan mas prinsipal i importante pakiko a lanta e Union Sindikal na Boneiru. Dia a lanta USIBO riba 1 di mei 2012 durante selebrashon di Dia di Labor, kompañero Gerold Bernabela di Fedebon a tira e hanskun pa e diputado di e tempu ei. sra Servilia Janga retando gobièrno pa sinta na mesa ku USIBO pa konsiderá pa yega na un plataforma den kua ta partisipá e tres partnernan pa asina yega na un maneho sosial-ekonómiko ku ta kargá no solamente pa polítika(Konseho Insular), pero ku por konta tambe ku un apoyo i sosten mas amplio den komunidat, Ku esaki USIBO kier a kumpli tambe ku un di e metanan di ILO, International Labour Organisation kende den un resolushon a konkluí ku desaroyo sosial-ekonómiko di un komunidat mester ta kargá pa e tres partnernan pa asina e ta un desaroyo sano i balansá.
Despues ku a reakivá e Dialogo Sentral na novèmber 2019 bou di e asina yama “ Akuerdo di Saliña(Zoutpannenakkoord}” di parti di Konseho di Konsulta di dunadónan di trabou a presentá un dokumento pa partidonan traha riba dje pa yega na un akuerdo di un kuadro di maneho komun kual lo enserá tur e temanan sosial-ekonómiko 2020 pa 2023. Teniendo kuenta ku e akuerdo di gobernashon entre Ulanda i Boneiru, e akuerdo di koalishon UPB/MPB, e programa di gobernashon 2020-2023, konseho di Raad van State, pero tambe kontribushon di diferente temanan sosial/ekonómiko proponé pa USIBO, Gobièrno di Boneiru, Kámara di Komersio i e Konseho di Konsulta di Dunadónan di trabou durante un aña largo partidonan a interkambiá, a dialogá ku otro pa buska konsenso riba e temanan konserní.
Pa a logra esaki tabata nesesario pa banda di e reunionnan formal di Dialogo Sentral, organisá vários enkuentronan bilateral, esta entre USIBO I Dunadónan di Trabou, entre USIBO i Gobièrno di Boneiru, entre Gobièrno i Dunadónan di Trabou, pero tambe reunionnan informal tripartit pa buska e loke tur e tres partidonan tabatin en komun, esta bienestar i prosperidat di e komunidat boneriano. E aktitut , aserkamentu i dedikashon positivo aki a keda koroná ku un akuerdo bou di e nòmber “AKUERDO DI UN KUADRO DI MANEHO KOMUN”, ku a keda firmá djaluna 17 di febrüari 2020 i ku ta kubri e periodo 2020-2023.
Ku e akuerdo aki, partidonan den Diálogo Sentral a fiha nan vishon den e mesun direkshon i por traha huntu riba e base aki pa bai na duna kontenido konkreto na e maneho aki. Tur sindikato a risibí kopia di e dokumentu original firmá pa tur e partidonan i pronto lo tradusí e dokumento na Papiamentu pa asina e por yega den tur skina di Boneiru. USIBO kier a felisitá tur e partnernan ku den un forma sumamente positivo a duna tur di nan banda kargando propio responsabilidat, pero tambe respetando otro su interes- i responsabilidatnan pa por a yega na e akuerdo aki. E dokumento no ta perfekto ni kompleto pero si ela pone un fundeshi sólido pa partnernan por sigui traha na un desaroyo sosial-ekonómiko di nos komunidat den kua BIENESTAR di kada siudadano ta na promé lugá, kaminda tin espasio pa kada ken por desaroyá individualmente uzando su potenshal i talentonan, pero kaminda tambe e prinsipio di solidaridat ta keda praktiká pa yuda esnan mas vulmerabel den nos komunidat hiba un bida desente, kaminda niun mucha ta keda atras i kaminda ta deklará pobresa komo un krimen kontra humanidat i ku mester hasi tur esfuerso pa kombatí esaki i hasi posibel pa ranka pobresa ku rais i tur for di nos komunidat.
Nos bista i esfuerso mester ta fihá pa krea e klima nesesario pa invershonnan por tuma lugá i stimulá kresemento di nos ekonomia, pero alabes perkurá ku tur hende ta toka parti den e desaroyo ei ku derecho riba un trabou desente kontra un pago husto i ku semper den nos mente ku nos fuente prinsipal pa un desaroyo ekonómiko ta sintá den bon uzo i kuido responsabel di nos medio-ambiente.


c: text/html

text:
DISERTASHON PROMÉ TANDA RIBA LEI DI MARIHUANA
DISERTASHON PROMÉ TANDA RIBA LEI DI MARIHUANA
Señor presidente, felis dia na esnan ku ta sigui e reunion aki, p’abo persona, na koleganan, na señora minister i su konseheronan. Señor presidente, mi kier gradisí señora minister, ku a sa na kontesta preguntanan hasi na su persona.
Den mesun rosea, mi ta gradisí señora minister, ku pa trata na konvensé parlamento, pa duna sosten na e kambio di lei aki, te hasta a manda dokumentonan, ku ta pa uso di dòkternan i botikarionan. Señor presidente, mi ta laga e brochura di informashon, pa mi koleganan i alabes dòkternan, señora Mozes i señor Schoop.
- ANÁLISIS IMPAKTO MACRO-EKONOMIK DI MEO:
Señor presidente mi a lesa, ku hopi atenshon e análisis makro ekonómiko, di e industria di mariwana medisanal pa Kòrsou. Esaki emití, pa MEO na luna di novèmber 2019. E análisis hasi aki, ta promé ku e pandemia COVID-19.
Señor presidente si gobièrnu i parlamento, bai tras di e dokumentu no firma aki di MEO, presupuesto di gobièrnu ta salba i Kòrsou no tin problema finansiero i tampoko problema di trabou mas.
Señor presidente, esaki pa e siguiente motibunan. Por fabor, pone atenshon señor presidente: invershon inisial, 147 mion florin total, siguiente 2 añanan invershon di 36.8 mion florin, eksportashon di e mariwana lo produsí 317 mion florin i 872 mion pa aña, 1.2 mion florin na pèrmit, gobièrnu lo haña 285.8 mion florin na entrada di belasting, na divisa lo generá entre 3 mion i 5.9 mion florin anual i lo krea 8900 direkto i/o direkto kuponan di trabou.
Señor presidente, kla nos ta, tur problema ta solushoná, no mester bai pidi Hulanda niun sèn i no mester bin niun medida mas riba pueblo. Nos a skapa, pasobra dor di planta, kultivá i eksportá mariwana, mariwana medisinal, tur problema solushoná.
Señor presidente, mi a lanta for di mi stul, stòp di lesa e dokumentu no firmá aki, pa wak si ta bèrdat e kosnan, ku mi ta lesa aki ta. Señor presidente, si e tabata firma pa un persona, ku ta responsabel pa e dokumentu aki, mi por a keré.
Señor presidente nos mester kuminsá bira serio den e pais aki. Ministerionan mester stòp di pone kos riba papel, ku ni esun mes ku a pone no ta kere den dje. Talbes, p’esei e no ta firmá?
Señor presidente, gobièrnu a tuma nota, ku a base di importashon, e reserva di divisa ta mengua na aña 2020, ku 54 mion florin, na aña 2021, ku 51 mion florin i na aña 2022, ku 176 mion florin(wak tabèl 3).
PREGUNTA:
- Señor presidente, kua ekonomista òf ta ken ta responsabel, pa e dokumentu sin firma di MEO aki?
- Señor presidente, e análisis hasí a keda igual na e periodo despues di COVID-19?
- Señor presidente, gobièrnu ta kere den e 3 tabèlnan presentá riba página 4?
- Señor presidente, minister di finansa a tuma nota di e tabèlnan presentá?
- Señor presidente S.E.R., RVA I BANKO SENTRAL DI KORSOU I ST. MAARTEN a duna komentario/konseho riba e 3 tabèlnan.?
- Señor presidente, dikon ke duna un boost na e sektor agrario dor stimulá planta mariwana na lugá di planta kuminda, pa pueblo kome(página 1)
- Señor presidente, a base di e COVID -19, ku ta ku desaroyonan internashonal, relashoná ku e industria di industria di mariwana medisinal(página 1)?
- Señor presidente kon ta pará, ku e merkado internashonal, relashoná ku e industria di industria di mariwana medisinal (página 1)?
- Señor presidente, na unda gobièrnu a indiká, e terenonan pa produsí e mariwana medisinal (página 1)?
Señor presidente, nos frakshon, esta frakshon di MFK kier klaridat riba e pregunta aki, debí ku terenonan pa planta na Kòrsou, tur ta destiná pa Agrikultura. Papiando di Agrikultura señor presidente, ta bon pa gobièrnu informá parlamento kuantu petishon tin den espera pa tereno pa planta i señor presidente no ta étiko ku bo un kantidat di kunukero riba lista di espera pa risibí un pida tereno pa planta i ta pasa nan dilanti i otorgá tereno pa proyektonan ku nos no tin sigur, siguiendo desaroyonan mundial i internashonal riba e tema di Mariwana den su totalidat.
PREGUNTA:
- Kuantu petishon tin pa ku tereno pa agrikultura ?
- Kua ta e áreanan ku Gobièrnu tin destiná pa agrikultura ?
- Kuantu tereno tin destiná aktualmente
- MANEHO INSPEKSHON DI SALUBRIDAT TOKANTE REMIDINAN PAKETÁ NO REGISTRÁ:
Señor presidente, mi a tuma nota di e 12 puntonan di e maneho ariba menshoná! Pero señor presidente, mi no sa ku mi mester konfia òf kere, pa motibu ku e no ta firma dor di niun persona.
PREGUNTA:
- Ki òf kua relashon, e supuesto maneho aki tin relashoná ku e konsepto kambio di lei aki. – Ken ta e aktual inspektor di remedi?
- MEMORIE VAN ANTWOORD(FRAKSHON MFK PAGINA 39-48:
Señor presidente, gobièrnu a kontesta di lo start un kampana di informashon via di e ministerio di Asuntunan General. Tambe ku via di e radio-emisoranan mas popular di Kòrsou lo emití i distribuí komunikadonan.
PREGUNTA:
For di dia 8 aprel 2020 i te hasta awe, dos siman despues, ku ta dia 23 di aprel di aña 2020, no tin informashon tokante di e lei di mariwana. Nos frakshon ta pidi gobièrnu pa dia informashon kuminsá, ku esaki ta pasa na tur medio di komunikashon. Gobièrnu NO mester diskriminá na momentu di duna informashon.
- Señor presidente, dikon gobièrnu NO a kumpli, ku su promesa den su kontestanan na Staten?
Tokante kontròl i personal pa hasi esaki, minister ta kontesta, ku OM ta kontrolá pafó so di e lokal físiko di e mariwana medisinal. Paden di e lokal físiko di e mariwana medisinal, kontròl ta na enkargo di e botikario i BMCC!
PREGUNTA:
- Señor presidente, ta di akuerdo ku mi, ku OM mester por kontrolá paden i pafó di e lokal físiko di e mariwana medisinal?
Señor presidente, mi a mira Filipina menshoná den e paisnan, ku Kòrsou ke bai eksportá mariwana. Presidente di Filipina, señor Rodrigo Duterte, ta un abogado meskos ku presentadónan di lei aki, ministernan abogado, Camelia-Romer i Girigorie! E diferensia entre nan ta, ku unu ta bringa tur loke ta droga i dos ta bringa pa legalisá mariwana.
PREGUNTA:
- Señor presidente, señora minister no ta na altura di e maneho di presidente señor Rodrigo Duterte, relashoná ku negoshi di droga na Filipina?
- Apesar di esaki, tòg minister ta laga Filipina den e rei di paisnan, pa hasi negoshi di mariwana?
- Señor presidente, nos frakshon a hasi pregunta na gobièrnu, pa haña sa ta kua ta e pais(nan) den Caribe, ku a legalisá mariwana. Minister ta kontesta nos frakshon, pa bai wak página 31 di memorie van antwoord. A base di esaki nos ta bolbe hasi e mesun pregunta i nos ke haña nòmber di e pais(nan), ku a legalisá mariwana.
PREGUNTA:
- Señor presidente, kua ta e pais(nan),den Caribe ku a legalisá mariwana?
- Señor presidente, otro pregunta ku gobièrnu no a kontesta, ta esun di kua estudio gobièrnu a hasi, pa presentá e lei aki. Aki tambe minister a referí nos pa bai wak página 31 di e memorie van antwoord. A base di esaki nos ta bolbe hasi e mesun pregunta i nos frakshon, ke tende ta kua estudio gobièrnu mes a hasi!
PREGUNTA:
- Señor presidente, kua ta e estudio(nan) ku gobièrnu a realisá, pa presentá e proyekto di lei di mariwana aki?
Señor presidente, frakshon di MFK a pidi 14 konseho i/o punto di bista di diferente departamento i organisashon (página 42-48 MvA). Na lugá di manda esakinan, gobièrnu ta bin splika yen di asuntu si manda e konsehonan. Entre otro, ku a invitá ministerio públiko pa partisipá den tim di trayekto pero nan NO a presentá, ku a kombersá ku dòkternan individual, a kombersá ku un organisashon di e koperativa di e kunukeronan i ku domeinbeheer. Señor presidente, e historia konta aki ta masha bunita pero nos frakshon a pidi nan konseho! A base di esaki nos ta bolbe hasi mesun petishon. E bia aki si nos ke risibí nan, inkluso esun di finansa i esun di DWJZ!
PETISHON:
Frakshon di MFK, ke risibí, konseho i punto di bista di; BUR.DOM, MEO, CINNEX, FMA, MINISTERIO PUBLIKO I otronan menshon riba página 42-48 di e Memorie van Antwoord.
- Ku kua dòkter gobièrnu a papia, ku dòkter Schoop?
- Ku kua di e 2 koperativanan di kunukero gobièrnu a papia?
- Nos frakshon, frakshon di MFK señor presidente, sinseramente ta lamentá e komparashon hasí parti di gobièrnu entre mariwana medisinal versus morfina i codeina! Señor presidente manera bo sa, MORFINA ta un trankilisante i hopi bia ta uz’é pa pashènt, ku tin kanser i/òf, ku a haña ataka di kurason. CODEÏNA, ta silensiaa tosamentu i e ta un otro trankilisante tambe. E ta wòrdu usa ku paracetamol.
- Na mi humilde opinion señor presidente, señora minister no tabata nesesario kompará i hasi doló na un grupo den nos komunidat. Esaki djis pa hustifiká e regulashon di mariwana!
UN OPSERVASHON:
Nos frakshon ta pidi gobièrnu, pa por fabor no hasi tipo di insinuashonnan asina. E ta hasi hopi doló serka hopi pashènt ku mester di e medikamentu nan aki pa nan salú. 5 Riba preguntanan di MFK, kuantu entrada hudisial i kuantu persona tin aktualmente detené, minister ta kontesta, ku pa motibu tékniko i falta di tèmpo no tabata por kontesta e 2 preguntanan hasi. Frakshon di MFK por tin komprenshon pa e problema tékniko pero nos ta rechasá ku ta pa motibu di tempu. Nos no ta aseptá esakinan. A base di esaki, nos ta bolbe hasi mesun 2 preguntanan i ta spera, ku awor si tin tempu i ku no tin niun problema tékniko!
PREGUNTA:
- Den periodo entre yanüari aña 2017 i febrüari aña 2020, kuantu entrada hudisial i kuantu persona a ser detené, pa motibu di a kultivá mariwana?
- Kuantu e preis di simia ta aktualmente riba merkado?
- Kuantu supsidio FMA ta haña aktualmente, for di kua pòst di presupuesto i for di kua ministerio?
- Kuantu e gastunan operashonal di BMCC lo ta?
- Riba pregunta di frakshon di MFK, ta kon gobièrnu a yega na e konklushon, ku industria mariwana medisinal ta un negoshi floresiente riba tereno internashonal, nos frakshon ta haña un kontesta arogante i sin rèspèt pa miembronan di parlamento. A base di esaki, frakshon di MFK, ta bolbe hasi e mesun pregunta. E bia aki si nos ke haña e kontesta sin mester manda nos bai buska “elders” den e MvA.
PREGUNTA:
- A base di kiko, gobièrnu a yega na e konklushon menshoná den MvT, ku e industria di mariwana medisinal ta internashonal un negoshi floresiente?
- Kua ta e ròl(nan) di minister di GMN, durante i despues ku e kambio di e lei proponé aki drenta na vigor? E kontesta di minister no ta konvisente i minister no a kontestá e pregunta hasi. (página 45-48 MvA).
- Frakshon di MFK kier haña e struktura di organisashon di BMCC(página 46-48 MvA)
- A hòrta vürwèrk na Kas di Pòlbu i 600 kilo di kokaina a somentá, den warda di reshèrshi.
- Kua garantia minister por duna parlamento, ku e mariwana produsí i wardá tambe no ta wòrdu hòrtá for di mangasinanan?
- Kuponan di trabou. Gobièrnu ta bisa di krea entre (400-700, MvT) i MEO ta bisa 8900 (den e dokumentu no firmá, página 3), kasi mes tantu, ku Guandong Zehnron!
- Kuantu trabou e legalisamentu di mariwana medisinal aki, ta bai krea porfin? 6 Señor presidente, direpente a surgi trabou, pa esnan ku nivel di enseñansa abou. Esaki no tabata menshoná anteriormente, den e proposishon di e kambio di lei presentá. Ta estudionan HBO i WO(universitario) so tabata menshoná, ku lo a haña trabou. Esaki ta un punto positivo. Preshon di nos parti tòg tin bia ta yuda i tene kuenta kuné.
- Kua trabou (por fabor spesifiká) esakinan ta bai okupá den e industria di mariwana medisinal aki?
- Riba MFK su pregunta, kon pagonan di kliente na BMCC ta bai tuma lugá, gobièrnu a kontesta, ku esaki ta bai tuma lugá ku instrumentonan bankario!
- Kon gobièrnu ta mira esaki tuma lugá?
- Kon ta si bankonan, rechasá e pagonan aki meskos ku di riferonan?
- Gobièrnu a tene kuenta ku leinan kontra labamentu di plaka?
Sr. presidente komo miembro di parlamento pa frakshon di MFK mi ta keda te aki pa loke ta pregunta i remarke nan hasi riba tratamentu di e lei di marihuana aki i danki tambe na tur esnan ku a skucha.
Juniël Carolina
Miembro di Parlamento pa frakshon di MFK

robotstxt: allowed

filter: keep


text:
Tyron De Freitas ta konfirmá su partisipashon den un banda nobo na Kòrsou
Tabata djasabra riba e promé dia di luna di sèptèmber 2018, ku e kantante arubano Tyron De Freitas, a konfirmá su presensia, komo parti di un agrupashon musikal na Kòrsou. ‘Ty’ a yega Kòrsou djabièrnè dia 31 ougùstùs último, pa despues reuní ku gerente di un banda nobo. E reunion aki a tuma lugá riba mesun anochi den un hotèl parti pariba di brùg. [if !supportLineBreakNewLine] [endif]
Despues di e deliberashon, e kantante Arubano, a yega na e desishon di konfirmá su partisipashon, pa seguidamente presentá tambe djasabra ultimo ku Buleria den Club Spoonz. Ta trata aki di e kantante di e hit ‘Regalámi’, ku ta piesa ku e la interpretá ku hustamente Buleria. ‘Ty’ tambe tabata parti di e front di e banda aki. [if !supportLineBreakNewLine] [endif]
Tyron ta konfirmá di lo ta ku un banda na Kòrsou i mesora lo mira aktuashon pa e públiko baidó di fiesta. E konfirmashon ta enserá, entre otro, ku próksimamente pa un temporada largu Tyron lo bai ta na Kòrsou. Esaki en prinsipio pa grabashonnan ku mester tuma lugá, sigui pa e temporadanan di fin di aña, kambio di aña i Karnaval respektivamente. Despues di e periodonan aki lo yega na e desishon definitivo si lo e bin establesé su mes na Kòrsou òf no.


text:
ORANJESTAD (AAN): Segun Clifford Heyliger di Partido AVP, cualkier persona cu a yega di sigui un tratamento di ley den Parlamento mi ta sigur cu lo keda decepciona y confundi.
All Stories
Lider di MAS, Marisol Lopez-Tromp:
ORANJESTAD (AAN): Den fin di siman, Secretario Generaal di MEP a opina cu maske di hopi trabaonan duro despues di Covid 19 pa restaura pais Aruba
ORANJESTAD (AAN): Den un serie di pregunta riba pobreza creciente y alarmante na Aruba e lider di fraccion di AVP, mr. Mike Eman ta cuminsa na puntra Promer Minister Evelyne Wever Croes
Hendrik Tevreden (MEP):
ORANJESTAD (AAN): Segun miembro di Partido UPP, drs. Booshi Wever, ya awor nada no ta asombr’e mas,
ORANJESTAD (AAN): Minister Endy Croes ta sinti cu e mester reacciona pa recorda pueblo riba e pantominanan cu Mike Eman y miembronan di nan Fraccion ta haciendo.
Parlamentario Alvin Molina (MEP):
ORANJESTAD (AAN): “Cu bo Aruba ta avanza” ta e lema cu Partido MEP a bay eleccion 2021.
Sugerencia pa trece “prijs preferencial” pa Autobusnan y Taxi


text:
-
Contact
- lionel_326@hotmail.com
Segun un estudio, sunchi ta mas saludabel ku duna man!
E fransésnan tabata hasié di forma korekto tur ten. Ta nos tabata kèns. Un estudio sientífiko a konkluí ku hendenan ku ta saludá otro dunando man tin mas chèns di pasa vírus over pa otro, kompará ku esnan ku ta duna otro un sunchi na kara.
Un hende su man ta kritiko den e kadena di pasament’i vírus, segun Prof Sally Bloomfield di London School of Hygiene i ta e persona ku a kondusí e estudio “hand hygiene”. Man di hende tur ora ta mishi aki, mishi aya, koba den nanishi, pone na boka pa tosa òf pa wanta un nister, pone na man di porta di bañonan etc, pues e ta eksponé su mes na asina tantu kos kaminda e por piki bakteria, i despues bo ta pasa tur e bakteria aki over na momentu ku bo duna un hende man. Lep di hende no ta pasa asina tantu kaminda, pues tin ménos bakteria kompará ku man di hende.
Dunament’i man ta e forma mas formal pa saludá un persona, pero bo no sa unda e persona ei su man a pasa. Prinsipalmente e hende hòmbernan no gusta laba man ora nan sali tualèt. Nan ta sali ku nan man tur na pishi i bin duna bo man.
Mayoria hende ta evitá di sunchi hende pa diferente motibu, entre otro pa nan no pega ku vírusnan di verkout i grip, pero ta nèt esei ta e manera mas higiéniko pa saludá un persona. Segun Prof John Oxford, un virólogo di Barts Hospital na London, a bisa ku sunchinan sosial ta e mihó manera pa evitá di pega ku vírus. E fransésnan tabata tin’é bon bon ta hasi tur ten ku nan “air kiss” kaminda nan ta evitá kontakto físiko.
Labament’i man ta yuda kita bakteria i awendia hopi hende ta kana ku un “hand sanitizer” kual ta algu ku mi ta adikto na dje, pasó bo no sa nunka. Un hende por a sali baño kaminda kisas e tabata “vinger” su mes òf hungando ku su anus, e ta keda sin laba man, kaba e ke bin duna bo man.
Ounke e “air kiss” ami personalmente no gust’é mashá. Mi ta hañ’é muchu “fake”. Ami ta preferá adoptá e saludo hapones, kaminda bo ta djis “buig” dilanti un persona kumind’é i mustr’é rèspèt. “No kissing, no touching”. Ku eksepshon di ora mi topa un dama sumamente atraktivo….e ora ei lo mi ke bras’é i chupa su lenga. Pero e kos na’i no ta kos di bisa tur hende, pues tené entre ami ku bo!
[Si bo a “like i “share”, masha danki. Mi ta apresiá un mundu. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
-
Contact
- lionel_326@hotmail.com
Sera konosí ku klup di hòmber pa muhénan soltero di Kòrsou!
Dor di e kantidat haltu di damanan soltero ku tin na Kòrsou i ku ta reklamá ku no tin hòmber soltero na drechi mas, mi a disidí ku mi ta bai lanta un klup di hòmber pa muhénan soltero, ya e damanan no mester buska mas.
Den e klup aki, hòmbernan ku ta disponibel por registrá den e diferente kategorianan ku tin. Tin diferente kategoria pa asina nos komplasé smak di kada muhé ku ta buskando un hòmber.
Kada hòmber lo pasa un ‘screening’ pa komprobá ku di bèrdat nan ta, loke nan ta pretendé di ta. Na momentu ku tur kos keda aprobá, e hòmber ta pasa den nos ‘database online’, ku deskripshonnan detayá pa asina e muhé por buska i haña presis loke e ke.
Tene kuenta ku e hòmbernan ku registrá no mester ta soltero. Nos ta aseptá tur tipo di hòmber i ta keda na kada muhé pa skohe e hòmber ku nan ta buska. Esaki ta pa motibu ku tin muhé ku gusta hòmber kasá por ehèmpel. Manera nan mira renchi na dede di hòmber, nan klitoris ta kuminsá kore awa!
Mas ku klaro ku tin hòmbernan soltero ku no ta buskando un relashon serio. Esakinan tambe lo bai tin den nos ‘database’. Kisas nan ta buskando un ‘sexpartner’ òf un ‘booty call’ pa ora speshi lanta lat den mardugá. Nos lo tin un sekshon tambe pa e hòmbernan aki, pasó nos sa tambe ku tin yen muhé kasá òf ku tin nan pareha, pero ku no ta satisfecho ku loke nan tin na kas. Nos no ta huzga niun hende, pues mi no ta ken pa bisa ku bo tin ku bai laga bo shon òf nò. Pero pa e muhénan ei tambe nos lo tin hòmbernan potente disponibel ku eksperensha vasto den sakament’i lechi rekreashonal!
Tuma bon nota ku mi no ta para responsabel pa niun embaraso indeseá, ni pleitamentu ni malkomprondementu. No bin ku bo drama riba mi! Si resultá ku e hòmber no ta loke bo a spera, djis hinka aden i saka otro. ‘Life goes on’. Masha dia niun hende no tin temp’i pèrdè!
Den ‘database’ di nos klup di hòmber pa muhénan soltero di Kòrsou lo tin:
Kategoria hòmbernan soltero i sin kompromiso
Esaki ta e hòmbernan kompletamente soltero, i ku no tin niun klase di kompromiso ku niun hende. E hòmbernan aki por duna garantia ku un relashon kuné lo ta kompletamente ‘drama free’!
Kategoria hòmbernan soltero pero sin garantia
Esaki ta hòmbernan soltero, pero ku aki aya nan tin un ke otro kompromiso. Nan kompromiso por ta sea relashonal, yen yu plamá aki aya, òf nan tin un ke otro èks ku no ta masha kontentu ku el a bira e èks. Pues e muhé ku drenta ku e hòmber aki no tin garantia ku su relashon lo ta ‘drama free’.
Kategoria hòmbernan soltero abuzador
Esaki ta e hòmbernan ku di un òf otro forma a yega òf gusta abuzá i maltratá hende muhé. Usualmente e hòmbernan aki tin bon tipo, yen stail, ta papia bunita, tin yen muhé (pasó muhé gusta nan) etc. Pues si bo skohe i kere ku awor si el a kambia, esei ta keda bou di bo responsabilidat.
Kategoria hòmbernan zjelatina
Esaki ta hòmbernan ku ta laga muhé hasi loke nan ke ku nan. Nan ta bira katibu di e muhé mes si e muhé pidi. Esaki ta speshal p’e muhénan abuzador ku gusta tuma hòmber hasi. Klaro ku tin e tipo di hòmbernan aki tambe ku no por biba sin un muhé dominante. Nan gusta muhénan ku ta kue e hòmber mar’é na un kabuya i pone blaf mané kachó chihuahua. Mi no ta kulpa e hòmbernan aki si, pasó un muhé dominante tin ora por ta sèksi. (Tin ora!) Si mi ami haña un Ronda Rousey riba mi por ehèmpel….he-eh, Dios para aden!
Kategoria hòmbernan kasá pero insatisfecho
Manera e nòmber mes ta bisa, esaki ta hòmbernan kasá, pero ku no tin sufisiente ku nan muhé na kas. Sea e muhé ta laf riba kama, òf e muhé ta zundra hopi, òf e muhé a bira mahos, òf nan a kasa e hòmber fòrsá, òf e hòmber ta sinbèrgwensa, enfin. Tin diferente motibu pa kual e hòmber aki lo no ta satisfecho ku su muhé na kas. E tipo di hòmbernan aki ta hopi gustá serka muhénan ku gusta kos di hende. Nos no ta para responsabel si e hòmber divorsiá for di su kasá, drenta ku bo, anto despues kòrta bo orea ku su èks kasá òf kualke otro muhé ku el a topa. Den boka di pueblo nan ta bisa “That’s karma, Bitch!”
Kategoria hòmbernan sakadó di lechi
Den e kategoria aki tin hòmbernan ku ta sinti nan hopi inkonfortabel ora nan lechi keda pará den nan testíkulonan mas ku dos dia. E hòmbernan aki ta sinti nesesidat pa saka nan lechi frekuentemente, i nan ta sak’é riba e promé muhé ku pasa nan dilanti. Den boka di pueblo nan ta bisa ku e hòmbernan aki no por mira saya! Den e kategoria aki tambe tin hòmbernan ku ta buskando ‘sex-partner’, ‘sex buddy’,’ booty call’ etc. Tur ta kai bou di hòmbernan sakadó di lechi. (Mi no por obligá e hòmbernan aki pa saka nan lechi masturbando. Si ta via sèks nan ke sake, ken mi ta pa prohibí nan?)
Kategoria hòmbernan seksualmente multifunshonal
Esaki te hòmbernan ku por kue muhé, pero nan por kue hòmber tambe, òf ta laga hòmber kue nan. Si bo ta un muhé ku gusta trio, ‘sandwich’, ‘gangbang’, ‘bukkake’, enfin, yen hòmber riba otro, esakinan ta e kategoria di hòmber p’abo! Tene kuenta ku e hòmber tin chèns di gusta basora mas ku e gusta pushi. Tene esei bon na kuenta pa despues bo no keda troumatisá ku bo hòmber a bai laga bo pa un otro hòmber ku yama ‘Peaches’!
Segun dianan ta bai, lo agregá mas kategoria, dependé di nesesidat di e damanan. Registrashon ta habri awe. Kuminsá na ‘like’ e ‘page’ di CuckooPress i ‘share’ artíkulo aki, pasó e ‘database’ mester di por lo ménos sinku mil hende hòmber pa nos por kuminsá. Aktualmente ta muhé so tin. Niun hende no sa ta na unda e hende hòmbernan ta. Mi tin gan’i sa ta den kua palu e hòmbernan ta skondí ta kome bakoba, grawatá webu i koba den nanishi!
(No tuma bida ni e artíkulo aki muchu na serio! Esaki ta pa e hendenan sensibel i amargá ku ta kla pa reklamá i sinti nan ofendí.)
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.*
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
ORANJESTAD - Aruba a perde un gran persona, docente trovador, musico cantante, compositor guitarista un baluarte den historia di musica aki na Aruba y tambe conoci Internacionalmente, su nomber ta: Alex Edward Toppenberg miho conoci como Etty.
Loke mi por bisa di Etty y su Trio Huasteca ta cu varios biaha nos tabata topa otro durante diferente actividadnan festivo caminda bo ta haya Vicente Kelly y Los Pimentosos ta comparti escenario cu trio Huasteca di Etty. Tambe durante Bon Bini Festival y riba Plaza Betico Croes durante actividadnan di Himno y Bandera. Na 2019, mi persona Chencho Kelly y Johnny Scharbaay, como Lidernan di Investigacion y Documentacion di Departamento di Cultura Aruba, a entrevista Etty tocante su trayectorio musical Artistico como Cantante Musico y Artista pa e Proyecto di “Biografia di Artistanan di Musica Arubano”.
Manera nos tur sa cu Etty a nace na Aruba 19 di augustus 1943, y a fayese 13 di September 2022.
Etty a lanta den Companashi y ta bin di un famia di diesun ruman. Despues cu Etty a labora varios aña den e Departamento di Impuesto, a bira Maestro di Scol y semper a keda mantene su musica. Etty su palabra tabata, ta dos podium bo tin, esun den klas y esun cu bo ta para canta.
‘Photo Hanna’ tabata un tienda cu tabata bende instrumentonan di musica y tabata keda banda di Djiespy’s Place e tempo ey caminda Etty su ruman homber Ronny cu tabata tin un bon trabou y a cumpra e prome guitara pa Etty di cual ta un ‘Ikam DC’ di Mexico. Di cual cu tempo e guitara a bira un Relikia y e tabata cuide masha hopi.
Cu diestres aña di edad Etty a wordo pidi pa Frère Arnold pa bay canta pa un señora cu a haci cien aña di edad y tabata biba no mucho lew for di Piet’s Soda Fountain. Despues di esey a forma un trio hunto cu Eric y Armando Quilotte. Asina tambe Siegfried Odor (Canawa) cu tabata canta halto y ta famia di Rufo Odor cu a join nan den e trio. Edison Croes tabata tin un programa na Radio buscando talento a scucha nan y tin biaha ta invitanan pa bin toca den su show. Loke nan a ricibi e tempo ey tabata binticinco florin pa nan parti.
E trio tabata actua na diferente lugarnan manera, ‘Trappers Club’, ‘Goldenhard Club’, na San Nicolas, Club Boneriano, tambe na Savaneta y Lagoheights. Tur caminda tabata bay cu lift.
Dedicacion na musica
Door cu nan tabata canta hopi Ranchera a dicidi pa yama e Trio, “Trio Huasteca”.
Etty y Eric ta toca guitara y Canawa ta canta, Lucio Rivadeneira ta riba saxofon, un boneriano riba un guitaron tambe Leon (Jon )Scharbaay tabata forma parti di e grupo. Esaki a pone cu Trio Huasteca cu tabata un di e promenan cu a yega te na Plaza Garibaldi na Mexico, bayendo pa Festival di OTI. Tambe a haci show na Venezuela caminda nan a wordo bon acepta pa e bailadornan. Na Aruba Etty a canta cu Mariachi Vargas
Parti musical y Gruponan
Etty semper a percura pa e tin un dominio ariba su instrumento musical.
Nan tabata train na Radio Kelkboom huntu cu e banda di Lucio Rivadeneria
Etty a forma parti di Los Pricipes, y San Hose di Corsow,
Etty a toca duna show na Boneiro hunto cu Lucio Rivadeneira y Joy Kock.
Tambe nan a toca den e prome parada di Carnaval di Aruba cu tabata pasa na pia y nan a toca cu Trio Huasteca cu cuarta y guitara y un maraca hunto cu Coyito.
Parti Internacional
Esaki ta un parti hopi grandi di Hawaii te punto Arena Argentina.
A actua na Chile y tambe den un morning show na Hawaii na Televicion Mericano. Nan a bay Festival di Cancion di Caribe na Puerto Rico y sali na di dos luga. Nan a bay festival di OTI na 1978. Tambe nan a bay esun di Puerto Rico despues na 1991. Diestres aña despues nan a bay Festival di OTI na Mexico.
Trio Huasteca ta e unico grupo cu a bay Festival di OTI dos biaha. Tambe a actua na Alemania, na Merca a presenta den ring di Boxeo canta e himno Mericano. Hulanda durante Arubadag. Den Sur America p.e. Peru, Ecuador, Mexico.
Etty a toca dos biaha pa Reina Juliana y Prins Bernard, tambe pa Reina Beatrix y Prins Claus.
Etty su Sugerencia ta dedica na bo musica, Aruba tin tur cos pa duna bo.
Di parti di Director, Staff y Personal di Depatamento di Cultura Aruba (DCA), kier a gradici Alex Edward Toppenberg mihor conoci como Etty pa su contribucion grandemente na e cultura di Aruba cu ta keda graba den e curazon di Aruba pa semper.
Tambe kier a extende palabranan di Condolencia na Esposa di Etty y famianan, amigonan, musico, muy especial na Trio Huasteca, ex coleganan docente y tur cu conoce y Aruba henter, Etty den su trayectorio artistico, hopi forza den e momentonan dificil aki.
Cu Etty Sosega na Paza den Reino di Tata Celestial.
ORANJESTAD - Aruba Lions Club ta conoce e an?a aki su rifa di auto cu ta consisti di 5 premio hopi atractivo manera, un auto electrico pa mucha, un step electrico, un bicicleta electrico, un scooter electrico y cu e promer premio un auto electrico di famia marca “Changan”.
ORANJESTAD - Diaranson ultimo a tuma lugar na "On The Rocks Café" , e lansamento di e tercer video clip di e banda Honeypot pa aña 2022, cu nan cancion nobo titula "Still Alive". E cancion aki a wordo graba na Aruba mes den diferente studionan manera Sunnyray Studio, Kurt Labadie y na Tisspro Studio serca Hubert Thiel, cu tabata encarga cu e mescla final. Produccion di e videoclip, tabata den man di Dani Cruz y Marlon Dubero. Pa 2023 e banda lo bay release nan di 5 studio album. Pa wak e video clip, click AKI.
ORANJESTAD - Awendia empleadonan no sa keda traha hopi aña pa e mesun compania. Nan ta duna e miho di nan pa algun tempo y despues ta fada y ta busca un otro “challenge” den nan carera. Wendell Bennett a busca e mesun “challenge” aki den e mesun compania, MetaCorp, durante no menos di 50 aña largo. Manera e mes ta bisa 50 aña ta nifica hopi sacrificio, trabao duro, lealtad y perseverancia. Pa Bennett ta manera ayera, el a conta.
ORANJESTAD - Retonan di salud mental no necesariamente ta refleha den cara di e persona. Asina un cantante y productor musical conoci a inspira hopi trahado den sector HORECA e siman aki. Siendo un persona cu a atende cu problema di salud mental, el a splica con den practica ta balansa su trabou y e reto cu e ta biba cu ne. Mayoria hende no sa mes, pasobra ta necesario pa bo ta contento cu bo mes, den caso bo kier sirbi of entretene un otro.
ORANJESTAD - Diasabra anochi CMB a tene su “Block Party for Charity” cu tabata un celebracion hunto cu comunidad di Aruba en conexion cu 60 aniversario di e banco. Den un record di menos di 2 ora a bende e maximo di 600 ticket (Afl. 15.00 cada uno) di cual e banco a match cada contribucion di e publico florin pa florin pa un total di Afl. 18,000.00. Asina mes gerencia di e banco Sres. Paul DeWolfe y Roberto Dijkhoff a rond af e suma final na e bunita montante di Afl. 25,000.00 cu lo bai completo pa Fundacion Contra Violencia Relacional (FCVR).
ORANJESTAD - Women’s Club of Aruba (WCA) a ser funda 88 aña pasa, dia 17 di september 1934. Sra. Lucy Smith, casa di Sr. Lloyd G. Smith, presidente di Refineria di Lago a organisa e prome reunion na Club di Lago den Colony. Na e reunion aki tabatin 150 hende muhe presente.


text:
- innerworkaruba
Comprondiendo nos mes un poco mas den tempo di crisis
https://www.bondia.com/jurisky-geerman-comprondiendo-nos-mes-un-poco-mas-den-tempo-di-crisis/
Los di e crisis cu nos ta pasando aden na e momentonan aki, nos no ta custuma pa presta atencion na nos mundo interior. Mi ta referí cu esaki na nos emocionnan y nos sentimentonan por ehempel. Esaki, mientras cu e aspectonan aki e.o. aspectonan di nos interior (nos p'aden), tin hopi efecto riba con nos ta comportá (actua, haci) den nos bida diario, y cual ta mustra di ta manera "magnified" awor den temporada di crisis. Pesey mi kier toca e tema di emocionnan y nan efecto riba nos den e articulo ki, cu enfoke riba e emocion miedo, aunke cu tur emocion ta importante. Mi ta spera di por inspirá y conscientisá esnan cu ta lesa over di esaki.
Nos ta pasando den temponan nunca antes bibá. Door di esaki nos no sá eigenlijk con pa haci den e momentonan aki, pasobra nos djies no tin experiencia cu cosnan manera un pandemia y crisis di e magnitud aki. Hunto cu esaki nos no sa eigenlijk tampoco con e futuro lo bai mustra mas. E realidad ta cu prome cu e pandemia tampoco eigenlijk e futuro tawata predecibel, pero door di nos confortabilidadnan, e cosnan cu nos a custuma cu ne, nos structuranan, nos tawata tin e ilusion cu e futuro ta predecible. Y na esaki nos tawata wanta, cu nos ta consciente di esaki of no. Algun di nos tawata tin e futuro mas positivo den su mente, y algun kizas mas negativo. Con cu ta, awor hopi, si no ta tur, nos structuranan a wordo kibrá.
Aworaki nos ta ser confronta cu un otro realidad cu promé, y esaki ta trece puro inseguridad cu ne. Nos djies sa cu nos mester “ flatten un curve” (y kizas ni esey nos por compronde bon kiko ta wordo bisa cu ne) y nos ta haciendo lo posible pa esaki ta un realidad bou di guia di nos gobierno y autoridadnan (cual no ta tur di nos, cu of sin rason valido, tin echt confianza cu ne). Y mi ta kere nos por bisa si cu den algun lugar den nos mes, nos sa cu e situacion aki ta bai pasa. Pero cuanto tempo e ta bai tuma? Nos no sa tampoco. Tur esey ta haci cu nos como ser humanonan, cu ta hopi bon den wanta na kiko ta bai pasa (den futuro) y ta confortabel den su structuranan sea bon of menos bon pa nos, pero "nonetheless" confiabel pasobra nos a custuma cu nan con cu ta, awor ta sinti pa gran parti nervioso y fastioso. Pasobra nada mas ta sigur. Mi ta making sense p'abo cu ta lesando? Spera cu si.
Bou di tur e inseguridad aki tin un emocion hopi básico cu jama miedo. Miedo ta algo cu nos no gusta papia di dje y mucho menos, sintié. Nos tin manera un miedo (tambe jamá resistencia) di e miedo, igual cu nos tin miedo di mayoria di nos otro emocionnan y of sentimentonan (manera dolor, tristesa, rabia). “Ami miedo? bo ta loco! Esey ta cos di...” of “mi ta confia den Dios, pues mi no tin miedo”. Cada un di e expresionnan aki por ta (mi no ta bisa cu semper e ta asina, pero por ta) ehempel di expresionnan unda cu un persona ta nengando e emocion y pues no ta presta atencion na kiko e ta eigenlijk sintiendo, of ta poni eynan pa e bai sinti (dus no a wordo sinti ainda, pero e ta manera wardando pa bo acepte).
https://www.bondia.com/comprondiendo-nos-mes-un-poco-mas-den-tempo-di-crisis-parti-2/
E realidad ta cu den un curpa saludabel y normal, emocion ta wordo sintí, mirá, reconocí un rato. Mastanto di nos no ta consciente di e proceso interno aki, pasobra e ta bai automaticamente. Hopi hende, sin cu nos sa (inconscientemente), ta pasa over di emocion, y dicidi cu e no tey, y ta kité asina di bai den nos consciencia. Y tin biaha nos sá (ta consciente) y toch ta dicidi cu no kier sinti e emocion y ta pasa asina tambe riba dje. Den ambos caso, consciente of inconscientemente locual ta pasa ta cu e emocion ta wordo reprimí. Personanan cu ta haci esaki structuralmente, cu 1 of mas emocion (y sentimentonan e.o.), ta personanan cu ta sufri di condicionnan manera depresion, den diferente grado, un mas cu otro, dependiendo tambe di varios otro factornan. Y lamentablemente, bo ta wak e patrono di reprimi emocion y sentimento, den culturanan completo manera por ehempel aki na Aruba (y sigur ful rond mundo).
Pero tur emocion, incluyendo miedo ta hopi valuabel y un aspecto natural di nos ser humanonan. Ora cu ta normal, miedo tey pa protehe nos y percurá pa nos keda na bida. E ta zorg por ehempel pa nos no bula asina asina for di un brug of e ta haci nos wak drechi, robes, prome cu crusa caminda. Pero ora e ta presente den exceso y bo no tin control natural di dje, e ora e por juist limitabo di biba e bida ey cu e ta eigenlijk yudando bo cu ne. Nada dimas di berdad no ta bon. Pero tambe esaki tin su funcion y no ta por nada e limitacion aki por tey. Por ehempel den un pasado bo a purba algo nobo y bo a end up hopi desapuntá y adolorí y a keda cu un sintí desagradabel. Kizas esaki tawata ún situacion hopi dificil mes, of varios situacionnan cu a duna resultado negativo. Esaki a pasa pasobra cu di un of otro manera, e emocion no a wordo procesa (pero reprimí) door di bo curpa mes. Akinan bo curpa a keda tene e memoria hunto cu e emocion den dje, cordé y a siña reacciona door di dunabo hopi miedo den cierto situacion nobo, pa purba protehebo di un posibel experiencia negativo atrobe y bo overload.
Tin casonan unda cu hendenan sa deal mihor cu emocionnan, y no ta reprimi nan (structuralmente). Den e casonan ey e personanan aki ta vlinder rond bibando nan bida "sin miedo", nos ta bisa e ora ey. Pero locual en realidad ta pasa, no ta cu un persona no ta sinti miedo of no tin miedo, pero cu e personanan aki a siña di nan mes of door di otronan con pa enfrenta e miedo di tal forma cu nan sá con pa validé, dune su lugar (nó pleitando cu ne), asina cu e no ta impidí nan den nan bida diario. Esey ta algo hopi great (haci nos jaloers tin biaha, of no?) (sinti jaloers tambe ta oke). Lamentablemente skills nan manera deal constructivamente cu miedo, no ta wordo siña den nos systema educacional regular te cu ami mes a conoce, y te ainda cu mi sa, no ta naturalmente presente den nos cultura, y ta bin mucho menos for di cas.
Door cu e miedo ta hopi halto mundialmente aworaki debí na e Coronavirus, eigenlijk nos ta wordo confronta cu cón nos a siña deal cu e emocion aki of no, con nos ta háci (actua, comportá) of no haci den relacion cu ne. Nos a letterlijk wordo obligá pa bai p'aden, y cu esaki casi no por evitá di wak nos mes un p'aden. Y kiko nos ta wak cu ta pasando ful rond di nos? Actonan mas violento of agresivo cu normal. Den otro palabranan comportacion destructivo como reaccion riba emocion envez di un response adecua y constructivo riba e emocion aki. Tur hende, tur cultura, tur nacion, tin nan mes un caminda di desaroyo, y ta ótro caminda den nan desaroyo personal (emocional). Dus sin husga hende, mi ta bai usa e siguiente ehempelnan. Un "simpel" gritá na bo pareha of yiunan of hende di edad (of ken cu ta), ta agresividad y un accion violento, y dalmento (di ken cu ta) ta agresividad y violencia tambe, pero di un otro kaliber. A lo menos cu b'a haci e cosnan aki sin haci bo mes of otronan dolor y daño, e ora e ta mas constructivo.
Comportacion agresivo por pasa serca personanan cu tawata demostra e comportacion aki caba prome cu crisis y aworaki ta demostré kizas mas ainda, y tambe serca personanan cu antes no tawata comporta asina, of no frequentemente. E comportacion aki ta bin, ami ta kere, básicamente, for di miedonan cu ta existi hopi tempo caba den personananan (deep down inside) y cu a acumulá den e curpa, y especialmente e inabilidad di deal constructivamente cu nan. Mi ta hopi sigur cu si esaki ta e caso serca bo, bo no ta echt consciente di e emocionnan cu tin den bo mes, of si bo tin algun consciencia, ainda no ta logra actua di otro forma den relacion cu e emocion aki. Ta dolor si esaki pasa, pero mi kier pa bo sa cu ta oke y comprendibel, pasobra corda cu bo djies no a siña deal mihor cu ne. E nó ta hustifica e acto doloroso si, comprendibel ta ótro cu hustifica. Y bo por kies den e momento aki pa na primer lugar sí bira consciente, y despues for di consciencia kies un comportacion diferente, maske con dificil of imposibel esaki por mustra. Pa esaki bo por bai serca profesionalnan serca ken bo ta sinti bo bon y cu ta scuchabo di berdad.
https://www.bondia.com/jurisky-geerman-parti-tres-comprondiendo-nos-mes-un-poco-mas-den-tempo-di-crisis2/
Tin di nos cu no ta actua persé agresivo den presencia di miedo, pero si ta sinti inconfortabel y tin dificultad pa conformá cu e situacion en general (acepta). Por ehempel ora Toque de Queda a wordo introducí, cual ta un medida rígido, y cu derrepente (asina e por a sinti, aunke a duna algun dia prome cu el a bai na vigor) a kita hopi libertadnan cu nos tawata tin. Ya nos tawata den un situacion unda nos no sa kiko ta bai pasa, y riba dje nos a wordo limitá tambe for di cosnan cu nos conoce y cu di un of otro forma tawata duna seguridad. E no ta straño viendo e situacion e ora ey cu e prome dianan di Toque de Queda e cantidad di hende cu a wordo detení tawata halto compará cu awor. Obviamente tur hende mester a custuma cu e reglanan nobo y parti di e custumber ta custuma cu tur e emocionnan cu nan a trece cu ne, cu bo ta consciente di esaki of no. Y pa esey a pasa (mas of menos) tawata mester di tempo. Esaki ta na nivel di comunidad, y si bo wak bo mes como individuo, mi ta sigur cu b'a sinti algun incomfortabilidad tambe pa por deal cu e cambionan. Toch?
Con cu bo a sinti of no sinti, actua of no actua en todo caso ta bisa algo dibo. No ta nada malo (ami en todo caso no ta husgabo), djies un observacion y informacion importante p'abo over di bo mes. Con precies ábo a sinti ora cu bo a tende di e limitenan cu lo a bai wordo poní? Y una vez cu nan a bai na vigor? B’a nota algun “kishikishi”, un tendencia pa “core haci algo”? Kizas bo reaccion tawata di rebeldiá? Y opiná delaster un cos negativo over di e desicionnan tumá? Actua rabiá? (Cual ta otro cu sínti rabia). Of kizas bo a preocupa hopi, "y awor con mi ta haci cu tal tal cos"? Y con cu ta cu b'a sinti y actua, con largo of cuanto tempo bo a keda den e estado aki? Prome cu bo a conformá y wak maneranan pa deal cu e situacion actual? Kizas áinda bo ta den un estado sumamente inconfortabel den algun parti di bo mes? B’a cuminsa come más of mas frequente? Cumpra jen di cos y jena bo cas?
P’ami, for di un punto di bista di sobrevivencia e ta lógico y hopi humano cu nos a, ban bisa, (masalmente) "go a little crazy". Corda, cu ta hopi cambio di una vez a bin y cu e curpa e ora mester di tempo pa procesá. Y serca mayoria mi ta kere e procesamiento lo logra cu tempo, y serca algun e kizas lo no ta asina (con dificil mes cu esaki ta pa mira). E no ta salubabel si, si nos keda haci asina y dus keda reacciona (inconscientemente) riba e kishikishi ey cu miedo por duna, di formanan “pretá” (verkrampt, obsesivo). Haci asina ta costa hópi energia, bo ta écht cansa bo mes haciendo cosnan for di “miedo miedo miedo”. Y esey nos no mester awor. Tin suficiente cos pasando caba cu ta "preta". Bo reaccion (inconsciente) for di e sentimento incomfortabel ta invitabo pa busca e ora ta kiko si bo mester. Abo y tur di nos mester di cosnan/ actuacionnan mas suave (menos preta). Pero kiko ta actuacionnan mas suave? Bo por pensa concretamente con esey lo por mustra p'abo den bo situacion individual?
Kiko mi kier bisa eigenlijk? Mi ta bisando cu e ta normal, pero toch no saludabel. Esey ta kindof contradictorio. Y si, mi kier bisa eigenlijk, cu nos curpa tá complex y ta jen di procesonan interno cu ta manera contradecí otro. Eynan, consciencia ta bin aden, y conoce nos mes mihor ta un hèrment hopi importante. Pasobra una vez bo siña wak bo reaccionnan riba bo emocionnan, manera miedo, bo lo ta capabel pa cambia e reaccionnan ey den response cu ta mas apropiá, mihor pa bo mes especialmente, y pesey pa otronan rond di bo tambe. Nos ta tende hopi biaha e conseho (for di bon intencion), pa mantene bo mes calmo. Esaki ta zona hopi facil, pero en realidad no ta asina pa tur hende. Mantene calma, ta un comportacion, un acto, den respuesta (no reaccion) riba e sentimentonan of emocionnan cu bo por ta sintiendo. Y manera m'a menciona prome, mastanto nos no a siña con pa haci esaki, pero e ta algo cu si no ta bin si su mes, nos por siña si ainda. Ami ta invitabo pa bo no ta streng cu bo mes, pero si mira cu bo ta síntiendo cosnan, cual ta normal. Sinti ta parti di locual ta hacibo humano.
Y si bo ta desea mas calma pero no ta logra di bo mes, bo por asercami pa guiabo cu formanan constructivo con pa deal cu e situacion aki cu tanto incertidumbre. Mi nomber ta Jurisky A. Geerman, y mi ta getraind y tin hopi experiencia den deal conscientemente cu emocionnan cu por sinti hopi fastioso, y cu ta dificil pa deal bon cu nan, sea di nos mes of di otronan. Tambe mi tin experiencia cu e comportamientonan menos adecua cu hopi biaha ta bin cu esakinan. Mi kier invitabo, pa usa e momento aki unda nos bida regular a wordo kitá for di nos abruptamente, pa siña relacioná mas constructivamente cu e aspectonan masbien desconoci nan aki cu ta parti di nos mundo interior. Mi kier sirbibo y ta spera cu mi por ta di algun asistencia na bo y nos comunidad, den yuda con pa navega e temporadanan aki mas trankilamente, y saludablemente. Mi kier yudabo pa bo zorg bon pa bo mes, especialmente zorg pa bo p'aden y brindabo maneranan con pa deal cu miedo e.o., pa awor, pero cu sigur lo sirbibo tambe pa despues ora e situacion aki pasa porfin.
Cu hopi amor,
Juri.


text:
Oranjestad, 4 December, 2020 – Den e dianan aki tin hopi Arubiano/residente cu ta bolbiendo di exterior y ta haya nan mes den e situacion cu nan mester haci e test di Covid-19 na Aeropuerto. Algun pasahero local cu a bolbe no a gusta esaki of no ta acuerdo. Por medio di e comunicado aki Covid Crisis Team di Gobierno ta desea di informa cu tur ciudadano cu ta biba na Aruba, sea Arubiano of residente cu biaha pa exterior, sea pa vacacion, trabao, salud of cualkier otro motibo, na momento cu bo bolbe Aruba mester haci e Covid PCR test na Aeropuerto. Pues no tin excepcion, sea bo ta turista of local. E virus tampoco ta haci distincion cua nacionalidad e ta infecta, tur hende e ta infecta.
Na momento cu un persona haya su resultado y e ta positivo, e mester isola su mes y tuma contacto cu su docter di cas. Si bo test sali negativo, ta consehabel pa toch keda cas pa algun dia pa observa di por si acaso bo tin sintoma cu ta mainifesta, asina bo ta proteha e famia na cas y otronan na trabao of unda cu bo bay. E sintomanan por ta; keintura, tosamento, sinti curpa cansa, dolor di cabes, dolor di curpa (musculonan), diarea, dificultad pa hala rosea of rosea cortico, perdida di holor of smaak. Si bo a sinti algun di e sintomanan aki, isola bo mes na cas y tuma contacto cu bo docter di cas y tambe informa bo famia y amistadnan. Pa loke ta esnan cu ta bin pa keda na casnan di famia of amigo, si nan test sali negativo, ta consehabel pa nan tambe keda algun dia na cas pa observa si tin sintoma ta manifesta. Ta sugeri pa evita mobilisa bo mes di biaha, di come na mesa hunto cu e famia durante promer dianan y tambe sinta combersa den grupo na cas sin tapaboca. Practica e reglanan di higiena y distancia social pa asina bo proteha e mesun famia cu bo a bay ceda serca nan. Ta hunto y actuando cu responsabilidad y disciplina nos ta vence e pandemia aki di Covid-19.


text:
Awe trahadonan di limpiesa di scolnan bao SKOA a bay Bestuurskantoor pa bay busca contesta manera cu ayera durante accion di protesta minister di Labor a primiti di lo tin un contesta riba nan preocupacion y malcontento. A bini dilanti cu si no bin contesta pa awe, e trahadonan lo pone trabao abao cu consecuencia cu scolnan bao SKOA no lo wordo haci limpi.
Minister a yama un delegacion di SEPPA y SIMAR anto a wordo informa cu conseho di minister a bao di acuerdo cu e proposicion di mediadior pa bin cu un comision chikito cual a corto plaso lo mester bin elabora y presenta un solucion na conseho di minister pa tuma un decision.
E comision aki lo wordo lidera pa mediadior di gobierno y lo mester traha hopi lihe pa bin cu un proposicion riba mesa den 2 siman riba kico lo bira e posibel solucion pa trece paz y trankilidad pa trahadonan di limpiesa di scolnan di SKOA.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 5 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 5 di sèptèmber 2022.
Kompilá:
djadumingu 4 di sèptèmber 2022, 05:00 o.l. (09:00 UTC).
Tempu:
Por lo general parsialmente nublá ku chèns pa algun yobida lokal. No ta ekskluí e chèns pa algun aktividat di welek.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:44 o.l.
Bientu:
For di un direkshon entre ost i sùitost i moderá, forsa 3 te 4 (12 te 30 km/ora, 7 te 16 nudo). Durante áwaseru ráfaga bastante fuerte te posibel fuerte forsa 5 te 6 (31 te 50 km/ora, 17 te 27 nudo)..
Situashon general:
Durante proksimo 24 ora kondishon atmosfériko lo ta favorabel pa desaroyo di nubianan signifikante den nos área. Algun di e nubianan aki lo generá algun yobida ku por bai kompaña pa welek i bos. Yobida por ta lokalmente moderá te duru i kousa molèster na sitionan di kustumber. E kondishon di bientu lo sigui suak te moderá den nos region debí na Tormenta Earl ku ta move nort di laman Karibe.
Kondishon di laman:
Por lo general trankil ku altura di olanan serka di 1 meter (3 pia).
Sistemanan signifikante di wer tropikal:
Tormenta tropikal Earl tabata situá awe mainta nort di laman Karibe i ta move den direkshon nortwèst. E sistema tropikal aki no ta un menasa pa Kòrsou.
Fenómeno spesial:
Ningun.
Perspektiva te djamars mainta:
Nubianan ku aktividat di áwaseru asosiá ku e fluho di sùitost lo sigui plama de bes en kuando den nos área.
Meteorólogo:
Luciano


text:
Malesanan cardiovascular ta un di e motibonan di mas grandi di morto na Aruba. Hopi hende ta sufri di e malesanan cardiovascular. Pa hopi aña nos mester a manda e gran mayoria di asegurado pa Colombia pa haya tratamento. Danki na e iniciativa di nos propio cardiologonan y Dokter Horacio Oduber Hospitaal, nos por a yega -desde april 2018- na nos propio departamento di caterisacion di curason. Aki ta unda pashentnan cu tin mester di por ehempel un ˮstentˮ ta haya esaki. Tambe ta haci e asina yama diagnostico CAG, by pass y drecha of reemplasa klep di curason.
Pero kico ta malesanan cardiovascular?
Malesanan cardiovascular ta tur e malesanan cu tin di haber cu e curason y of e adernan. Algun di e malesanan aki un persona por haya desde su nacemento, otro despues den su bida. Importante ta pa realisa cu nos tur por haya un malesa cardiovascular. E chens pa baha e riesgo ta door di hiba un bida saludabel (habito di come saludabel y haci movecion diario).


text:
Relashoná ku reorganisashon di Unidat di Pèrmit di Servisio di Planifikashon i Desaroyo Boneiru (Dienst Ruimte & Ontwikkeling Bonaire - DROB) ta nesesario pa apliká instrukshonnan nobo ku lo mester promové e proseso di tratamentu di petishon pa pèrmit di konstrukshon ku a keda entregá. Pa e motibu aki entrante 1 di yanüari 2021 tur plan di konstrukshon lo mester kumpli ku e instrukshonnan aki bou. Den kaso ku plannan di konstrukshon no ta kumpli ku e instrukshonnan aki no ta tuma nan den tratamentu.
Konstrukshon
E mishon pa servisio di ROB (Ruimtelijk Ontwikkelingsplan Bonaire – Plan di Desaroyo Espasial Boneiru) pa dunamentu di pèrmit ta:
Servisio di ROB ta para pa un ambiente di biba duradero i seif kaminda suidadanonan, gruponan i empresanan por biba i traha bon.
Nos Unidat di Pèrmit (Unit Vergunningen - UV) ta boga pa entregá servisio i produkto ku ta kualitativamente bon, anda na un manera adekuá ku riesgo i traha ku enfoke riba kliente, komersialmente efisiente i transparente. Nos habitantenan mester por konfia ku ROB tin bista riba e riesgonan físiko alrededor i ku ROB tin e riesgonan mas bon posibel bou di kontròl.


text:
WILLEMSTAD – Ministerio Públiko di Kòrsou (OM Kòrsou) ta anunsiá ku Kuerpo Polis di Kòrsou (KPC) i otro instansia nan hudisial na Kòrsou ta start awe ku listramentu preventivo riba kaya públiko.
Listramentu preventivo ta dirigí pa mengua e kantidat di arma nan di kandela ku ta sirkulá riba nos isla i pa pèrkurá pa un bahada di atrako nan arma.
Akshon nan di listramentu preventivo lo ser tene na momentu nan dirigí i riba òrdu di Fiskal di Ministerio Públiko i ankra den kuadro nan hurídiko bon stipulá.
Durante e akshon nan di listramentu preventivo lo repartí e foyeto “Dikon nèt ami?” na Hulandes, Papiamentu, Ingles i Spañó ku informashon tokante e akshon. E foyeto tambe ta optenibel na De Tèmpel (Ministerio Públiko Kòrsou) i na ofisina di Prokuradó-general riba Wilhelminaplein.


text:
A menos ku tin algu diferente menshoná, e deklarashon “Creative Commons Zero” (CC0) riba kontenido di e website aki, ta aplikabel.
Esaki ta enserá ku kualkier forma di uso di kontenido di e site aki ta permití, a menos ku serka of den un sekshon spesifiko (por ehèmpel un potrèt of un dokumento) tin indiká, ku riba e sekshon ei un eksepshon di derecho di propiedad literario ta aplikabel.
No ta obligatorio pa menshoná nomber ora ta usa kontenido di e website aki. Pero ora sita kualkier parti di e kontenido, no por krea e impreshon ku Gobiernu di Reino ta djis bai di akuerdo ku e mesun intenshon di e trabou dedusí.
Deklarashon Creative Commons Zero no ta modifiká e sigiente derechonan, pues nan ta keda na vigor:
- Derecho di patènt i derecho di marka.
- Derecho di otronan, o sea riba partinan di e website aki, esta riba e forma ku ta usa e website aki, tal manera e derecho di potrèt of e derecho di privasidat.


text:
Ornjestad-Jim Hepple, Presidente di AHATA a comenta riba e ultimo cifranan publica pa Banco Central relaciona cu turismo y su importancia den nos economia.
El a bisa cu e cifranan aki ta mustra cu turismo stay-over a aumenta cu riba 8% aña pasa y cu e placa cu turistanan a laga atras den nos economia a aumenta cu mas di 6%. E cifranan aki, segun Presidente di AHATA ta hopi consistente cu loke nan a wak den sector hotelero aña pasa, unda cu e prijs pa camber disponibel a aumenta cu 6% y e ganashi pa camber disponibel a aumenta cu 3%, esaki mirando cu e cantidad di cambernan a aumenta (cambernan di Holiday Inn a drenta den operacion atrobe y apertura di Ritz Carlton). Si mira e total di ganashi pa camber disponibel, es decir, tur e Dollarnan cu a drenta dor di benta di cambernan, esaki a aumenta cu 8%.
Jim Hepple den su declaracionnan a mustra cu AHATA ta sigui e liña di maneho stipula pa Minister Otmar Oduber, cual kier concentra riba aumento di calidad, enfocando riba e cantidad di placa cu turistanan ta laga atras, pero naturalmente sin lubida e cantidad, specialmente teniendo na cuenta cu cambernan adicional a bin acerca, manera ta e cambernan di Holiday Inn cu a habri despues di a pasa un periodo largo di renovacion, como tambe e apertura di Ritz Carlton.
Tambe e Presidente di AHATA a bisa cu en berdad a conoce un crecemento continuo den cifranan di turismo desde 2009 y esaki ta debi na e recuperacion di e crisis financiero mundial, pero na mes momento e ta bisa cu aña pasa (2013) por a mira cu e resultadonan a surpasa esunnan di 2005 y AHATA ta contento cu esaki y tur indicacion ta mustra cu industria di turismo lo sigui mira un crecemento continuo


text: KRALENDIJK – Tira pagara ta bunita pa presensiá, sinembargo tin un grupo kendenan tin perkurá pa loke ta keda despues di tira pagara. Empleadonan di SELIBON sigur ta duna un tremendo trabou pa hasi limpi na mayoria di sitio kaminda tira pagara. Nan ta hasi e trabou ku hopi dedikashon miéntras otronan ta gosando. Despues ku Tung Fung Store N.V., konosí pa “Chines” a tira nan pagara, un reportero di Radio Live 99.9 FM a topa esnan ku ta atendé e parti atministrativo i kordiná trabou di SELIBON presente. Nan tabat’ei pa sostené trahadónan trahando na e sitio. Riba potrèt e grupo di kordinadó i momentu trahadónan hòmber i muhé balente, tabata trahando na Kooyman Megastore Bonaire i “Chines”.


text:
News
Baseball 5 a bishita diferente bario
Entre nan Seroe Patrishi
Baseball5 a bishita diferente bario di Aruba
Despues cu diamars ultimo Baseball5 a bishita e bario di San Nicolas, diaranson y diahuebs a continua cu nan bishita den otro barionan di nos isla. Diaranson tabata turno pa Seroe Patrishi caminda cu e hoben nan a haya un chens pa siña loke ta trata Baseball5 y na mes momento practica esaki.
Diahuebs tambe a sigui cu e bishita nan. E team lidera pa Randolph Oduber y Lyrick Pourier a yega na bario di Zeewijk. Aki por a mira e hoben nan super content cu e bishita y por a nota cu Baseball5 lo bay bira un wega cu sigur nan lo practica den e bario aki. Di e manera aki Baseball5 a conclui cu nan bishita, cual tabata 3 bario den 3 dia.


text:
Duna un man na nos grandinan!
Fundashon Birgen di Rosario tin kasi 80 aña trahando ku hopi amor, pashon i dedikashon pa nos grandinan. Nos Fundashon ta manehá sinku lokalidat; Richardushuis, Nos Lanterno, Huize Welgelegen, Klooster Alverna i Pasadia Mi Amparo. Banda di esei, nos grandinan tin e posibilidat pa biba independiente.
Yegando 80 aña di eksistensia sigur nos a konosé momentunan bunita i inolvidabel pero tambe nos ta haña nos mes ku desafionan, manera entre otro e parti finansiero. Lamentablemente nos grandinan ta un grupo ku pa gran parti ta wòrdu lubidá den nos komunidat. I hustamente awor mas ku nunka mester di nos sosten. Pa por sigui duna e servisio tòp, nos kasnan di kuido tin nesesidat di muebles- i materialnan ku por yuda e kliente den su bida diario. Tur esaki ta un gran invershon i pa e motibu aki nos ke pidi pueblo di Kòrsou pa koperá ku nos den e ‘crowdfunding’ aki, spesial pa nos klientenan tan stimá. Kada granito ta yuda!
Kon bo por hasi e pago?
- por skohe pa hasi transferensia bankario via MCB 872.22.500
- Hasi bo kontribushon na e diferente buzonnan rònt Kòrsou.
Di kurason, masha danki pa bo kontribushon!


text:
Instansianan profeshonal den nos komunidat mester por tin mas outoridat pa aktua ora ku ta sospecha ku tin un forma di maltrato ta
Tin víktimanan ku ta den un posposishon òf situashon vulnerabel ku ta hasi esei difísil pa e víktima mes tuma e kurashi pa denunsia ku e ta un víktima di maltrato.
Tambe tin kondishon mental òf físiko ku e víktima mes no ta konsiente ku ta wòrdu maltratá.
Durante di añanan a señalá diferente situashon kaminda maltrato ta tuma lugá, manera e.o; abuso fisko, abuso seksual, abuso emoshonal, abuso sosial, abuso di inteligensia. E temor pa divulgá e maltratonan aki ta kontribuí ku e abusador ta kontinuá hasi daño na hende , un famia i na final hinter e komunidat.
Mester fortifiká e kontrol usando infrastruktura pa profeshonal riba diferente área ku mester asistensia servisio guia por reportá òf hasi denunsia na momentu ku sospecha ku talbes ta trata di un situashon ku e kliente òf pashènt ta òf ta birando un víktima di maltrato. Ademas di profeshonal riba nivel di kuido, pero tambe skolnan, kuminsando for di krèsh, skolnan pre eskolar, skol básiko , avansá mester ta den e posishon pa señalá ku un menor di edat, e persona ku ta su kliente ta un víktima di un forma di maltrato.
Últimamente diferente suseso den komunidat ku di negligensia di mayor(nan) den forma di eksplotashon den komunidat. Tur esakinan i mas aspekto ta urgi pa bini ku solushon kombiná ku medida i empoderá instansianan profeshonal pa yuda solushon i para e susesonan i provení mas Maltrato na Menornan di edat Hende Muhé – Hòmber i Ansianonan.
Komo e persona ku ta persibí e adaptashon di lei ku e meta pa hasi lokual lei ta preskribí pa kuida nos hende di tur edat i tur gremio komunidat i pa e futuro generashon kontra tur situashon di maltrato den nan propio hogar ku mayornan i familiar i pafó di nan kas , ku ta enserá skol, krèsh, organisashon kreativo, deporte ,entrenamentu sosial .


text:
Partido MEP: MEP na Mike Eman: STOP DI GANJA!
Partido MEP:
MEP na Mike Eman:
STOP DI GANJA!
“Ora Hulanda pone presion, Evelyn Wever-Croes ta subi avion, bay Hulanda. E no ta ba den welga di hamber”.
Lider di partido AVP Mike Eman, tin un problema serio cu berdad. Ta lamentable pa mira un persona cu a yega di ocupa e funcion halto di minister president di nos pais, rebaha su mes na puro mentira.
Den e articulo aki nos ta analisa tres di su mentiranan recien:
1) de kogel is door de kerk
Segun Eman Prome Minister Evelyn Wever-Croes a gaña sindicatonan cu lo paga e 5% y awor ta resulta cu no ta bay paga.
“Mi no sa si sr. Eman tin un bola di cristal. Pero su conclusion no ta corecto. Nos ta na mesa cu Hulanda y nos ta haciendo tur lo posibel pa efectua e pago fin di luna manera nos a priminti. Ora nos wordo poni bou presion, ami no ta bay den welga di hamber. Ami ta subi avion, bay Hulanda y bay delibera. Esey mi a haci den pasado y esey mi ta haci awor tambe. Mi ta lamenta cu sr. Eman ta gaña di es forma aki pa crea panico”, segun lider di MEP Evelyn Wever-Croes
2) Un otro mentira ta cu segun sr. Eman ta lider di MEP kier bin cu mas medida.
Otro mentira. Si lesa e conseho di CAft, ta Caft kier mas medida. CAft a instrui Aruba pa e aña aki bin cu medida di impuesto di 15 miyon y pa otro aña medida di 170 miyon. Pero Gobierno a splica CAft cu pueblo no por carga esaki awor. E guera di Ukraina a causa demasiado problema caba cu costo di bida halto na Aruba. Esey hustamente ta un di e puntonan den disputa entre Aruba y Hulanda. Hulanda kier mas medida, Aruba no kier mas medida awor aki. Pues aki tambe sr. Eman ta bruha tera cu otro mentira.
3) Sr Eman ta insinua cu Gobierno di Aruba ta subsidia “Friends and family”.
Otro mentira. Al contrario. Nos a stop tur e practicanan di friends and family cu tabata tin bou di gobiernonan di AVP. Un ehempel ta cu Mike Eman cierto momento tabata tin 447 friends and family riba su payrol! Costo: 11 Miyon florin pa aña! Hendenan cu no mester a bay Bestuurskantoor y cu simplemente por a keda cas y bay campaña p’e den barionan y gana 11 miyon florin na salario.
Gabinete Wever-Croes a pone un paro na esey. A impone un maximo di 25 trahado pa cada minister, basa riba un organogram cu sra. Evelyn Wever-Croes a pidi DRH traha y ta paga segun salario di bezoldigingsregeling. Den esaki no tin espacio mas pa “friends and family”
Manera tempo di Mike Eman. Y asina e payrol a baha di 11 miyon pa 2 miyon na un ministerio so.
Partido MEP ta laga e articulo awe na e 3 mentiranan aki so di Mike Eman. E lista di mentira di sr Eman ta enormemente largo y lo sigui elabora den siguiente dianan riba dje.


text:
Willemstad, Korsou: Djaráson 6 di novèmber 2019, alrededor di 03.44’or, Sentral di Polis a risibí informashon ku na un sentro di dibertishon na Seru Fortunaweg un tiramentu a tuma lugá i tin un hende hòmber heridá.
E promé unidat polisial ku a yega na e sitio a topa ku un hòmber drumi abou ku herida di bala na altura di su garganta. For di un investigashon preliminar ku polis a hasi na e sitio a resultá ku un dama a yega na e sitio den un vehíkulo blanku, baha i los tiru dirigí riba un bewaker di e sentro di dibertishon ku e konsekuensia ariba menshoná.
Personal di ambulans a hasi lo maksimo pa yuda e víktima pero e hòmber a fayesé na e sitio. Alrededor di 05.30’or dokter di polis a konstatá morto di e hòmber Richard Minguel Arcangel Albertsz, nasé na Kòrsou 21 di mei 1973. Na e sitio polis a haña i konfiská artikulonan ku ta importansia pe investigashon. Riba òrdu di Ministerio Públiko a tuma e kurpa sin bida den beslag pa mas investigashon.


text:
WILLEMSTAD — Swim Club Orca Curaçao su promé treinen tabata un aña pasa dia 10 di yanüari. E dia ei 9 mucha i 5 entrenadó a presentá pa trein. Djadumingu dia 10 di yanüari 2016 miembronan, entrenadónan i direktiva a selebrá i kanta bolo pa e hecho ku Orca a kumpli un (1) aña. Durante di e aña Orca a desaroyá i a krese den miembresia i entrenadó, tambe Orca a desplegá diferente aktividat:
- Tabatin “team building” na Caracasbaai
- A duna demostrashon na mayornan di e muchanan
- A organisá un “Car Wash” pa rekoudá fondo
- Tabatin un klínika pa e grupo di waterpolo,
- A bai Boneiru pa kompetensia di waterpolo,
- A partisipá na e kompetensia di Curacaquatholon edishon # 3 di TEC na Lions Dive
- Huntu ku Fundashon Pa Nan a organisá “This Is It Swimming Marathon”
- Tabatin treinen speshal/”Boot camp Workout”?(Militaire?training)?
Direktiva di Swim Club Orca Curaçao por wak bèk riba un aña hopi fruktífero pa e klup di landamentu i su miembronan. Esaki ta bira e reto pa mantené tur lokual a i ta bayendo bon den e klup pa e por sigui bai bon den aña 2016 tambe. Direktiva, entrenadónan i miembronan di Swim Club Orca Curaçao ta deseá e pueblo di Kòrsou un felis aña i tur kos bon den e aña nobo.
Pa loke ta trata aña 2016, Orca ta preparando pa por bai partisipá na e aktividatnan di Federashon Akuátiko Kòrsou.
Swim Club Orca Curaçao ta un klup di landamentu ku ta brinda e siguiente disiplinanan:
- Landamentu kompetitivo; (“Speed zwemmen”)
- Landamentu rekreativo;(trein pa tene kurpa den kondishon i distraishon)
- Waterpolo; (“polo aquatico”)
- Landamentu sinkronisá;(“waterballet”)
- “Open waters”; (kompetí riba distansia largu den laman)
- “Diving”; (kompetí den bula kabes i bula nèchi for di sprenplank
- “Master”;(treinen pa kondishon pa adulto)
Pa tur hóben ku ta interesá, Swim Club Orca Curaçao ta trein:
djasabra di 15.30 or pa 17.00 or i djadumingu di 10.00 or pa 11.30 or na Pisina Bennie Leito.
Kontribushon ta Naf. 35,00 pa luna pa trein dos (2) biaha pa siman.
Tin treinen pa adulto tambe riba djasabra di 17.00 or pa 18.00 or i djamars di 19.00 or pa 20.00 or. Kontribushon ta Naf. 50,00 pa luna pa trein dos (2) biaha pa siman.


text:
Akshonista
Akshonista ta un persona hurídiko òf natural ku ta propietario òf doño di e akshonnan den un kompania, sea un sosiedat anónimo òf un sosiedat privá. E akshonista ta esun ku ta hinka plaka den e kompania, por lo tantu ta tambe esun ku ta indiká den kua direkshon e kompania mester bai. Ora ta trata di un sosiedat anónimo, bo por haña tambe e situashon kaminda ku akshonistanan ta hinka plaka so den e kompania i no ta partisipá den toma di desishon. E tipo di akshonistanan aki ta interesá solamente den haña dividendo a kambio di nan invershon.
E akshonistanan ta kontrolá kiko ta sosodé den e kompania pa medio di e Hunta di Komisario. E hunta aki ta de echo e wowonan di e akshonistanan den e kompania. Tur toma di desishon i medida di e Hunta di Maneho ta wòrdu raportá na e akshonistanan dor di e komisarionan di e kompania.
Derechinan di e akshonistaEditá
Derechinan di e akshonistanan ta varia pa kompania. Esaki nan tur ta dependé di e legislashon den e pais kaminda e kompania ta òf e statutonan di e kompania. En general por trata aki di e siguiente derechinan:
Derechinan ekonómikoEditá
- Derechi riba dividendo a base di e kapital invertí
- Derechi pa haña un porsentahe di e balor di e kompania na momentu ku esaki wòrdu likidá
- Derechi pa bende su akshonnan libremente riba merkado. E derechi aki tin bia ta wòrdu limitá den e statutonan di e kompania.
Derechinan polítikoEditá
- Derechi pa vota den e reunion di akshonistanan
- Derechi riba informashon, ku e meta pa ta na altura di e medidanan i desishonnan di e Hunta di Maneho.


text:
ORANJESTAD, Aruba – 07 di juni, 2021: Pa un alumno por atende e aña escolar 2021/2022, e mayor of voogd mester presenta nan prueba di pago di “Schoolgeld” y “Aircogeld” haci na SKOA.
Pa e motibo aki Aruba Bank kier recorda tur su clientenan pa haci e pago di Schoolgeld Online prome cu 31 di juli, 2021.
Na momento di pago di “Schoolgeld”, ta importante pa tin e siguiente informacion di bo yiu:
· Number di AZV di studiante
· Nomber y Fam di studiante
· Nomber exacto di e scol cu e yiu lo atende
Tur pago lo mester wordo haci ariba e cuenta bancario di SKOA, Stichting Katholiek Onderwijs Aruba, number di cuenta 6005292 na Aruba Bank.
Cliente di Aruba Bank por haci pago via Aruba Bank Online of Aruba Bank App, den e “Address Book”, busca “SKOA Schoolgeld”.
Cliente di otro banco local por haci pago via Online Banking of transferencia bancario cu su banco ta ofrece. E suma exacto mester wordo transferi ariba cuenta di SKOA na Aruba Bank menciona ariba, incluyendo e informacion exacto di studiante y e scol.
Pa tur cliente di Aruba Bank cu paga SKOA prome cu 31 di juli 2021, uzando un di e metodonan di pago Online, ta participa pa gana AWG 500!


text:
News
Nicole a forma parti di Aruba Doet
Como boluntario a juda verf e veld di Baseball5
Nicole Hoevertsz tambe a forma parti di Aruba Doet
Awe diasabra mainta na St Paulus School a continua cu e projecto di Aruba Doet caminda un di e projecto nan ta verf e veld di Baseball5 p’asina e alumno nan por practica esaki.
N’e ocasion aki e Secretaria General di Comite Olimpico Arubano, Nicole Hoevertsz a inscribi como boluntario pa yuda pa e projecto wordo cumpli. Sigur un bunita iniciativa di e cabesanto di scol y maestro nan pa sigui pone deporte como prioridad na nos scolnan.


text:
E kumpra un apartamento, bo tin e intenshon di utilidat di deducción un tributoNa susto, pasobra tin skucha hopi di dje, so mientras bo sa eksakto ta aktua direktamente. Ta un bon ku tur ta biba den estado ku e tin di su contributions ta asina ku a wòrdu proposicion considera benefisionan fiskal ora di kumpra di kas. Ku e fin di usa e deducción un tributo na kumpra un apartamento, mester sigui e norma secretaris. Na promé lugá, bo mester sa ku si e empleado, e mayordomia lokal òf ku otro hende tin ainda kapital pa kumpra un apartamento, i bo a mustra e placa di nan mayornan di e kapital, e ora ei bo no tin derecho riba e deducción. Por usa e deducción un tributo na kumpra un parlamento òf un kas personal, solamente un biaha. E ta dirigí riba tur esnan ku no tin risibí un propiedat e deducción, mas biaha den e aña. Esnan ku ta tuma bentaha di derecho bai kita te, ora di kumpra un parlamento òf na e edifisio di un kas mei konsehero di nobo.
E kalkulashon di e deducción un tributo ta basa riba e dòbel di kas òf di dòbel nan edifisio, sinembargo no por exceder di dos miyon di rublos. Si e deducción ku el a risibí pa di, e kantidat nágima di e no por ta mas ku un miyon di rublos. E ta e di diestres Ta bisa, si bo kumpra un parlamento pa sinku miyon di rublos, abou, lo diestres ta solamente dos miyon di flores, i esaki ta den mil di rublos. Seriamente, un credit fiskal den e kumpra un parlamento a base di tur e mundu Na embahador, no ta bo ta.
Hubileo (no ta traha) di e individuo a no a bishita di e Federashon di rusia, e empresarionan individual ku regosihá un sistema positivo simplifiká òf un impuesto riba e tòl imputada, e no por hasi esaki.
Si bo ta gana e later, kumpra di konosínan òf a risibí un kantidat apropiá pa e dividendo i disidí kumpra un apartamento, segun lei, bo no tin derecho riba kreditor fiskal den e kumpra un parlamento.
Seriamente, e ora e ta den último ta kapas pa optené e deducción un tributo. Desde e momento ku bo ta risibí un akto ku ta maestro di derecho di un parlamento òf un kas. Si un piso a kumpra un kas resien contra en, asina risibí e akto di transparensia di e kas. Bo tin ku haña un lista di dokumento wèl i e plan ta e lugá ta kapital di e outoridatnan fiskal. I mira, pa hasi, i un lista di tur e dokumento wèl: en copia di bo recibo, e estudio di kuenta bankario di transparensia di placa, recibo, etc, den enkargo, tur e dokumento e conforme nan merkado.
Wak e lista di agregá e preokupashon di deducción i bo number di kuenta di e ofisina, e pago di ruiná di impuesto ta credit.
Relativamente, bo por haña su propio parada di deducción un tributo na kumpra un parlamento di su empleo.
Ma mester tin e outoridat fiscal ku un multitut di tur e dokumento wèl ta e nesesidat. Na otro tarea trinta dia kalènder di e fecha di presentashon di su preokupashon pa skirbi i un paquete un recorido di e dokumento di e outoridat fiskal, bo derecho di utilidat di deducción un tributo mester ta pasa. E derecho aki lo pasa pa medio di e emishon di un konta spesial na e lugá di bo trabou. Mas leu, ta transfer na e servisio di kontabilidat di organisation empleado, i riba e het di impuesto laga ta gará.


text:
Oranjestad-Prome ta e quick scan di CFT, y awor Fitch tambe ta trese claridad riba henter e gobernacion desastroso di Gobierno di AVP. Den e rapport, Fitch ta menciona cu e deterioro di e “creditworthiness” di pais Aruba a cuminsa ora cu Valero a sera su portanan. Ainda ta fresco den nos memoria e wega politico sushi cu Partido AVP y Valero a hunga cu e pueblo di Aruba. CEO di un multinacional ta manda carta politico rond pa su empleadonan y den ta publica esaki den corantnan, poniendo presion innecesario y inhusto riba nos comunidad. Hungando cu pan di famia djis pa provecho politico y pa keda sin paga na “fair share”.
Na final, Partido AVP a gana e eleccion pero e pueblo en general a perde. Cantidad di mama y tata di famia mester a bandona nan isla pa bai traha den exterior; otronan a keda sin trabou of mester a busca un trabou cu menos entrada. Y awo, casi 5 anja despues, ta solamente Valero a sali gana di e wega ey paso nan si tin ganashi ainda foi transshipment pero e refineria mes a keda sera. Esey ta pasa ora ta hunga wega politico sushi; un dia e berdad lo sali na kla y e dia a yega.
MEGA DEBE
Mescos cu Raad van Advies y CFT, Fitch tambe ta menciona e debe grandisimo ocaciona pa Gobierno di AVP cu a subi e porcentage di debe di pais aruba di 45% pa 75% di GDP. Esaki ta pone cu e percentage di interes tambe ta subi te 17 % na 2014, cu ta DOBBEL di e percentage averahe di BBB cu ta 8%. Anto tur esaki den apenas algun anja. Anto ainda falta, paso ora CFT su rapport final keda kla, ainda lo tin mas puito pa sali.
Ta preocupante cu te hasta den prensa internacional ta comenta riba e rapport di Fitch cu Aruba su posicion economico ta zwak ya cu nos ta depende di turismo solamente. Y aunke cu e Minister di Turismo ta gaba constantemente cu turismo ta bayendo superbon, cadenanan prestigioso di hotel manera The Westin y Radisson ta sera of ta ser bendi. Tambe e rumornan cu Ritz Carlton Aruba ta bai downgrade pa un Marriott, ta pone Aruba tambe den luz negativo internacionalmente.
DANJO NA IMAGEN DI ARUBA
Asina mes cu turismo como e unico pilar economico, Gobierno di AVP, esta Mike Eman y Otmar Oduber ya tribi di hunga wega cu esaki, door di danja e imagen di Aruba internacionalmente cu noticianan negativo di welga di hamber, instigacion formal contra Hulanda y Gobernador. Nan maquinaria di propaganda miyonario tabata traha y distribui noticianan negativo na gran cantidad tanto local como internacionalmente. Tabata duna entrevistanan negativo na radio y canalnan di television internacional mientras cu a secuestra un di poco edificio historico/cultural di Aruba, Fort Zoutman, strobando asina pe turistanan haya un oportunidad pa disfruta di un anochi cultural ( a dicidi di cancel e popular Bon BIni Festival). Tambe pa mas cu 1 siman e turistanan no por a disfruta di un bishista educativo na museo historico situa na Fort Zoutman.
Parehanan cu mester a disfruta di un dia special a haya nan ta pasa den un masa de hende rabia y hostina cu pankartanan cu textonan mahos. Esey ta e bista, e imagen cu nan a crea di Aruba den corto tempo, pa asina purba desvia atencion di e berdaro problema cu ta e desastre financierno di nos pais. E danjo cu Mike Eman y su gobierno ta hasiendo Aruba ta demasiado grandi, y ta ora pa nan realisa cu si nan no por drecha e situacion, miho nan hala un banda y laga esnan cu SI tin curason pa e pais aki, goberna nos pais.


text:
Lágrima di sanger, lágrimanan di lechi, lágrimanan di krokodel, lágrimanan di alegria, lágrimanan di doló, di desepshon… mi no sa kon klasifiká bo gotanan salgá.
Pero, e lágrimanan dramá den orashon ta e únikonan kolektá pa Dios i wardá den Reino Selestial.
P’e motibu ei, nos tin yu ku awor no ta solamente yunan di matris, pero yunan di lágrimanan i votonan riba Altar.
Matrimonionan ku a kambia di amargura i tristesa, pa ta fuente di felisidat i kompañerismo.
Kurpanan ku tabata sakrifiká dor di enfermedatnan a kambia di debilidat pa fortalesa i saludabel.
Ke men, Señor ta bai mas ayá ku e lágrimanan, E ta wak e fe di esnan ku kai na Su pianan.
Bon, si bo ta bai yora, no malgastá bo lágrimanan,
¡Yora den Su presensia!
Yora den kualke otro situashon, ta aliviá solamente e preshon i proboká ploi.


text:
Historia di Bispu Macedo
E fundadó di Iglesia Universal di e Reino di Dios, bispu Edir Macedo, a nase na Rio de Janeiro. Na 1963, el a kuminsá su karera profeshonal komo funshonario públiko. E tabatin un trabou fiho na Loteria di e Estado Rio de Janeiro i el a traha na Instituto Brasileiro de Geografia e Estatística (IBGE) komo trahadó di senso ekonómiko na 1970. El a traha 16 aña komo funshonario públiko. El a laga su kargo pa dediká su mes na e obra di Dios, loke a ser konsiderá pa algun persona komo lokura. E ta kasá ku


text:
ORANJESTAD – Oficina di turismo di Aruba (ATA) y Comite Olimpico di Aruba (COA) a firma un acuerdo diahuebs pa traha hunto ‘oficialmente’. Segun ATA, ya caba pa algun tempo Aruba Tourism Authority y Comite Olimpico Arubano ta den combersacion pa firma un acuerdo cu lo ta beneficioso pa ambos partido. Durante econferencia di prensa Ronella Croes- CEO di A.T.A., Wanda Broeksema- Presidente di C.O.A. y Nicole Hoevertsz- Secretario General di C.O.A. a firma e acuerdo aki, unda cu A.T.A. lo ta un socio di Comite Olimpico Arubano.
E asociacion aki ta uno natural, mirando cu e atletanan cu C.O.A. ta cultiva y desaroya ta representa nos pais dignamente y ta un promocion grandi pa Aruba, pa medio di nan participacion den diferente competencia, na diferente pais. Sin lubida e promocion grandi cu Aruba ta haya durante weganan olimpico.
Den pasado A.T.A. a contribui cu e diseño di e logo di C.O.A. y tambe e uniformnan di C.O.A. a traves di un agencia cu A.T.A. tawata traha cun’e.
E balornan Olimpico cu C.O.A. ta promove ta alinea completamente cu A.T.A su obhetivonan strategico, cu entre otro ta pa crea bienestar pa e comunidad local. Den caso di C.O.A. ta haci esaki poniendo deporte na servicio di humanidad como un filosofia di bida y den caso di A.T.A. a traves di Turismo.
A.T.A. y C.O.A. ta comparti e opinion cu e inversion den nos hendenan, nos hobennan, ta sumamente importante paso nan ta nos ‘role models’, no solamente ora nan ta representa Aruba internacionalmente pero tambe na Aruba mes.
Pa ambos partido esaki ta un momento hopi bunita, yena cu positivismo cu ta crea oportunidadnan nobo pa nos atletanan, pa nos turismo y pa Aruba.
ALEMANIA – E windsurfer internacional di Aruba Sarah Quita Offringa a gana su di 20 titulo mundial general di Windsurfing, y e di dos di ola esta e Wave World Champion 2022. For di Alemania, e la manda un mensahe awe dialuna pa Aruba, informando di su logro. Mientrastanto riba su pagina di Facebook e la post e video ora cu himno di Aruba ta tocando y e para riba e podium como e numero uno cu su trofeo. Un otro logro pa e grandi di Aruba. Na 2021, NoticiaCla a saca Sarah Quita como e persona di aña indiscutiblemente. Pabien Sarah Quita!
ASUNCION – Despues cu den fin di siman e landado di Aruba Mikel Schreuders a logra gana e prome medaya di Oro pa Aruba den Weganan Suramericano, awe nochi e ta landa su parti final cu chens pa mas medaya. Awe mainta e la landa 200meter liber y a logra finalisa como number 2 cu e tempo di 1.55.29. E resultado aki ta dune derecho pa landa e final awe nochi den lane # 7. Fuera d e landamento liber, Mike Schreuders a landa mariposa tambe y logra clasifica. Ey tambe e ta logra clasifica pa landa awe nochi.
SEROE COLORADO – E conocido landador Arubiano Deaxo Croes a logra complete su hazaña ‘Punta pa Punta’, landando di Arashi pa Baby Beach, como preparacion pa su hazaña final, “Crossing for Prevention” cu ta landando entre Bonaire y Corsou otro luna. Na su yegada, manera e potret principal ta mustra, e mama di Deaxo, e conocida Tita Iglesias, a brasa su yiu, kitand asina un preocupacion menos pa e mama. E mama a opta pa sigui su yiu for di riba laman, pasobra riba boto, lo tabata mucho nervioso. Deaxo a cuminsa landa awe marduga pa 2:32am y despues di landa algo mas cu 13 ora, e la yega Baby Beach sano y salvo. E distancia cu e la cubri oficialmente registra tabata 38.1 km. Manera por a spera, e no a haci esaki su so, pero tabatin un team di persona rond di dje riba henter e ruta, cu a compañe. Keda pendiente pa un relato completo di e hazaña aki. Dia 19 di November 2022 e hazaña oficial mes ta cuminsa ora cu e purba landa di Bonaire pa Corsou. Potretnan ta cortesia di Michaal Salazar y Crossing for Prevention.
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.


text: Kralendijk – E siman akí por pasa angua kontra corona sin sita serka dos dòkter di kas. Djárason 23 di yüni 2021 por hasi esaki di 09:00 – 11:00 or na ofisina di dòkter Lont, Kaya Nikita 1. Djabièrnè 25 di yüni 2021 por bakuná sin sita di 09:00 – 12:00 serka dòkter Eijsenga, Kaya Monseigneur Niewindt 3. Salubridat Públiko ta organisá pasamentu di angua sin sita serka dòkter di kas, pa fasilitá ku habitantenan por bakuná den nan mes bario. Pa informashon i pregunta tokante bakunashon por yama e number grátis 0800 0900.


text:
MINISTERIO PUBLIKO TA INFORMA Durante “verkeerszitting” (kaso di trafiko) di awe a trata awe 3 kaso ku Ministerio Publiko a disidi pa keda tratá pa wes.
Durante “verkeerszitting” (kaso di trafiko) di awe a trata awe 3 kaso ku Ministerio Publiko a disidi pa keda tratá pa wes.
E kasonan ta di 3 suidadano ku regularmente ta kore outo sin reibeweis i sin seguro, mientras ku nan ta hasi nan mes kulpabel tambe na no paga nan butnan atrasá.
OM a disidi pa hiba e kasonan aki Korte pa eksihi di Wes un desishon pa e persona nan aki i tambe un kastigu di prison kondishonal pa di e forma aki logra un kambio den atitut di nan.
P. d. R. A tende awe un kastigu di 1 siman prison kondishonal i 2 aña proeftijd pa kore outo varios biaha sin un reibeweis.
H. A risibi 2 siman prison kompletamente kondishonal i 2 aña proeftijd pa kore sin un reibeweis balido.
R. a tende 1 siman kastigu kondishonal ku 2 aña proeftijd pa kore sin reibeweis.
Si nan hasi nan mes kulpabel awor en adelanto di mas hecho kastigabel den trafiko ta duna polis ordu pa konfiská nan vehikulo.
Ministerio Publiko ta bai aktua mas severo kontra esnan ku debe mas ku un but i no ta kumpli ku nan pago. Ministerio Publiko ta invita suidadanonan pa bin paga but of drenta un areglo di pago.
Persona nan ku areglo di pago mester kumpli ku esaki. Si stop di kumpli despues di 2 luna ta kaduká e areglo di pago. E areglo di pago pues no ta valido mas den e kaso ei.


text:
Balashi Beergarden no a yena diabierna anochi solamente cu amantenan local di musica di Doble R, sino tambe a conta cu presencia di un parlamentario di Corsou. Ex-Prome Minister interino di Corsou a scoge pa bin pasa algun dia di vakantie na Aruba y a probecha di baila Doble R, Papito y su Nuevo Sabor y Robert & Su Solo Banda Show. Por aprecia parlamentario Steven Martina para aki banda di Neelis Winklaar, un pensionado di Post Aruba N.V., cu tambe ta amante di bon fiesta.
Dr. Ivan “Steven” Martina tabata Minister di Asuntonan Economico di Corsou na 2013 y desues di juni 2017 pa februari 2019. E tabata presidente y CEO di Guardian Group Fatum. Awendia e ta parlamentario y lider di partido MAN. Ta bon pa menciona cu e ta yiu homber di e conocido politico Don Martina di Corsou.


text:
WILLEMSTAD – Korte a disidí siman pasá ku e kompania Island’s Best Windows and Doors International BV, tin ku paga un dama su plaka bèk ku e la paga na produktonan ku el a bestèl, sin nunka a risibí esakinan.
E kaso a keda tratá siman pasá mes den Korte Sivil, ku a dikta sentensia siguiente dia. E kompania no a presentá, ni no a manda un abogado. Tabatin un informante si presente, pero e la a para ariba di no ta representando e kompania. E la indiká tambe na Korte di no ta outorisá pa representá e otro kompania ruman.
Ta trata aki di un kontrakt ku e dama a sera ku e kompania riba 30 di mei 2020, tokante fabrikashon i instalashon di 13 bentana i un porta di garashi. E dama a paga 15 mil florin den 6 pago. E mester a risibí su bentananan i porta denter di 2 pa 4 luna, kemen pa mas tardá 30 di sèptèmber 2020.
Un miembro di direktiva dje kompania a primintí na komienso di mart aña pasá ku e lo haña su bentananan i porta pa mas tardá 7 di aprel 2021. Pero nada. Den un karta di 6 di yüli aña pasá, e ora ei e dama a kibra e kontrakt pafó di Korte gewon riba su mes, paso e no a haña su produktonan kumprá.
Ela bai Korte ku e kompania e ora ei i a pidi Korte pa ofishalmente kibra e kontrakt i pa ordená e kompania pagué bèk su 15 mil florin, más interes i ademas pago di tur gastu tambe relashoná ku henter e kaso aki. E dama a eksihí tambe un suma di 750 florin pa daño perhuisio, más interes, pa gastunan hasí di investigashon.
E kompania no a keda representá pa niun hende i porlotantu no por a refutá e ponenshanan aki. Korte a bai di akuerdo ku e petishon. Segun Korte e echo ku e dama mes a kibra e kontrakt promé, pafó di Korte lo tin peso den un asina yamá bodemprocedure. Esaki ta un prosedura largu den kua Korte ta tuma tur tempu nesesario pa investigá tur kos. Kemen ya Korte ta asumí ku e dama lo haña rason di a kibra e kontrakt durante e bodemprocedure.
Echo ta ku riba 12 di yüli 2021, ainda e bentananan ni e porta di garashi no tabata entregá ni instalá. P’esei Korte a disidí ku e kontrakt ta kibrá i ku tur servisio ku e kompania a hasi kaba pa por kumpli ku e kontrakt, mester keda anulá.
E kompania mester paga e 15 mil florin bèk, más interes. Tambe e kompania mester paga 1500 florin na gastunan ku e dama mester a hasi pafó di Korte pa kibra e kontrakt. E dama tin ku haña 750 florin na pago di daño perhuisio tambe, paso e kompania no tabatei presente durante tratamentu pa refutá esaki tampoko. I komo e partido pèrdèdó e kompania mester paga tambe tur gastu di Korte ku ta un total di algu mas di 2 mil florin.
E kompania aki no ta registrá na Kámara di Komèrsio. Riba nan website, nan tin un lugá situá na F.D. Rooseveltweg, i un adrès na Aruba.


text:
Dorothy Pietersz-Janga
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Dorothy M.E. Pietersz-Janga (Rincon, Boneiru 10 di sèptèmber 1955) ta un polítiko kurasoleño i minister di Salú, Medio Ambiente i Naturalesa desde 14 di yüni 2021.
Bida[editá | editá fuente]
Pietersz-Janga a nase na Rincon, Boneiru i a lanta na Kòrsou. E ta inisia su karera profeshonal na Landslaboratorium i aki e ta kompleta na 1980 su estudio komo analista kliniko-kimiko.[1] Na 1984 e ta kontinua pa studia medisina na Rijksuniversiteit Groningen (RUG) i ta gradua na 1992. Seguidamente e tabata pa 28 aña dòktor di kas na Tera Corá, Bandabou.
Na 2010 Pietersz-Janga ta uni na partido MFK. E tabata aktivo den su directiva desde 2012 i a fungi komo presidente entre 2018 i 2020. Na kuater okashon e tabata kandidato elektoral pa Parlamento di Kòrsou. Fin di 2015 e ta gradisi pa motibunan profeshonal pa e asiento parlamentario, komo susesor di Monique Koeyers-Felida.[2] Na elekshon di 2021 el a logra 120 voto personal, okupando posishon 23 riba lista di MFK. Ku e formashon di Gabinete-Pisas II el a keda nombrá minister di Salú, Medio Ambiente i Naturalesa.[3]
Desde 2020 Pietersz-Janga ta viuda di Michel Ruben Pietersz.


text:
Islanan Kanaria
E Islanan Kanaria (na spaño: Islas Canarias) ta un region i grupo di isla spaño den Oséano Atlántiko, den e region konosí komo Makaronesia. E ta e punto mas serka di e kontinente di Afrika, na 100 km west di Maroko. E archipielago ta oropeo, tantu politikamente komo ekonómikamente, i ta un region ultraperifériko di Union Oropeo.
E ocho isla mayó ta (di grandi pa chikito den superfisie) Tenerife, Fuerteventura, Gran Canaria, Lanzarote, La Palma, La Gomera, El Hierro i La Graciosa. E archiepelago ta inkluí varios isla mas chikitu, entre otro Alegranza, Isla de Lobos, Montaña Clara, Roque del Oeste i Roque del Este.


text:
Mas o ménos 140 Militar di Ehérsito Real na e momentunan aki tin ehersisio na Kòrsou. Nan no ta parti di e ‘Compagnie in de West’ di Defensa, ku ta permanentemente presente den Region Karibe. E unidat prinsipalmente lo ehersé ehersisionan (di tiru) riba e isla ademas di aktividatnan pa ekstendé nan abilidatnan mas ayá. E ehersisio ‘Caribbean Poacher’ lo dura di 1 te 10 di desèmber, pero ya a kuminsá e siman aki ku un programa di aklimatisashon, pa kustumbrá ku entre otro e temperatura i e humedat di Kòrsou.
Gran parti di e unidat ta konsistí di asina yama (‘verkenners’) eksploradornan, ku durante e tarea lo ta e ‘orea i wowonan’ di e Komandante. E tarea aki nan mester por ehekut’é tur parti rònt mundu, asina tambe den áreanan di kalor. Pa motibu di e tereno ku ta un reto i e sirkunstanshanan klimatológiko, Kòrsou ta altamente ideal pa ofresé e Militarnan un programa di ehersisio úniko. Ademas di trein nan abilidatnan, e Militarnan lo duna nan límitenan un empuhe mas ayá, físikamente i mentalmente, i esaki den un área nobo pa nan. Tur esaki pa ta kapas pa funshoná den sirkunstanshanan deskonosí, haña konfiansa den nan mes i nan koleganan, i pa fortalesé e sentido di unidat.
Orígen
E unidat den e ehersisio pa mayor parti ta konsistí di Militarnan di Brigada 43 di Eskuadron di Eksplorador (43 BVE), den kual un parti a keda agregá di 44 Regimentu Blindá di Infanteria di batayon ‘Prins Johan Willem Friso’ (44 Painfbat RI PJWF). Tur e unidatnan ta parti di Brigada Motorisa 43, stashoná na Kazèrne Johannes Post na Havelte, Hulanda.


text:
Pa hopi aña kaba mi a pens’é, pero sin ke atmití:
Mi no tin lei ku konmemorashon.
Até mi a bisé. Kisas mi ta kibuká òf fresku. Manera semper nan ta laga sa. Pero mi mester a atmití pa mi mes i awor tuma e kurashi pa ekspresá.
Konmemorashon di trinta di mei, lucha pa libertat, selebrashon dia di bandera i hopi mas. Tantu biaha mi a mira nan; momentonan solèm ku mandatarionan bachá, sintá promé rei. Dunando honor na e héroe òf momento históriko. E spichnan ta maravioso. Ku smak nos ta sinta skucha palabranan di “medewerkers” i hopi biaha esun na palabra mes no sa niun pátaka. Momentonan emoshonal ku palabranan di elogio i determinashon. Artistanan ta presentá kantika di patriotismo i nos ta sinti nos mes temporalmente preokupá pa e hendenan den nos pais. Pa djis un momento nos a logra di stima Kòrsou.
Seguidamente e públiko ta aploudí sin kuestioná e kambio real ku mester tuma lugá. Esun ku tribi di bira kritiko ta fèrfelu i no ta wòrdu invitá e siguiente biaha. P’esei niun hende no ta kuestioná:
- konkretamente kon?
- spesífikamente ki dia?
- práktikamente ki manera?
Kalor a dal aden, porfin a yega final di e parti formal i por muhá e boka seku i vigilá e waiter ku pasapalu pa ousiliá e stoma ku ta gruña pa basta ratu kaba. Ban spera ku e serbes ta bon friu. Ambiente a dal aden i tur hende a lubidá e tópiko di momento i preokupashonnan di bida diario i pensamentunan personal ta dominá. Djis un komedia, pasó al final e tabata un dia meskos ku tur dia.
Tula warda, no wak ainda, ya ku nos tin algun kos di drecha
Apesar di loke pa añanan mi a eksperensiá, mi ta keda ku speransa. Pasó un dia lo mi haña un invitashon di un konmemorashon ku metanan konkreto i un programa di akshon. E siguiente aña, nos ta evaluá durante nos spich e resultadonan di e aña konserní. E dia ei lo mi aploudí ku smak i aseptá ku mi ta kibuká. Lo mi haña lei bèk ku konmemorashon, pasó nos a rekordá ayera i stipulá metanan pa fortifiká mañan.
ma tur kos ku por drecha nos tin tinu pe
ma tur kos ku lo kambia nos tin tinu pe


text:
Riba enkargo di Entidat Públiko Boneiru, Banko Mundial a inisiá un investigashon tokante potensial senarionan di kresementu sostenibel pa nos isla. E investigashon lo brinda Kolegio Ehekutivo sosten na momentu di hasi eskohonan stratégiko relashoná ku desaroyo sostenibel. Kolegio Ehekutivo ta duna balor na optené mas i mihó konosementu pa loke ta trata e potensial senarionan akí pa tuma desishonnan bon fundá pa futuro di nos isla.
A forma e investigashon a base di un seri di sup-investigashon; un kolekshon di data, análisis i un enkuesta (personal i online) bou di habitantenan tokante kon nan ta pensa tokante nan isla. Tambe ta bini entrevista ku ekspertonan i stakeholdernan riba diferente tereno den nos komunidat. Banda di esei den e di tres kuartal ta bini seshonnan di informashon pa papia tokante e promé resultadonan for di e diferente sup-áreanan. Ku e resultadonan Entidat Públiko Boneiru ke hasi evidente kua eskoho lo tin kua efekto riba desaroyo di nos isla. E metanan relashoná ku esaki ta pa via instrumentonan di midimentu ophetivo mehorá kalidat di bida di nos habitantenan, manehá e patrimonio natural i kultural di nos isla na un manera korekto i hasi e efektonan di turismo riba nos isla komprendibel i transparente.
Entretantu a kuminsá ku e kolekshon di data i e promé entrevistanan di Banko Mundial ku ekspertonan i stakeholdernan a tuma lugá. Tambe durante e siman tras di lomba un tim di Banko Mundial a kapasitá enkuestadónan lokal pa personalmente pasa den e lista di pregunta serka habitantenan. Aparte di esaki e lista di pregunta akí ta optenibel online i lo distribuí esaki via sms. Lo trata tur kontesta riba e enkuesta den un forma estriktamente konfidensial.
‘Ta di gran importansia ku Boneiru ta desaroyá su mes na un manera duradero i responsabel. Nos ta na un punto krusial i a base di bon informashon nos mester tuma desishon bon pensá pa futuro di nos isla. Pa por tuma e desishonnan akí, ta importante pa disponé di dato i konosementu korekto. Pa e motibu akí nos ta hopi kontentu ku Banko Mundial tabata dispuesto pa hasi e investigashon akí i nos ta ansioso pa mira e resultadonan’, segun Hennyson Thielman, diputado di Desaroyo Ekonómiko, Turismo i Finansa den Kolegio Ehekutivo di Boneiru.